Jesaya | Alkitab TOBA\nTag Archives: Jesaya\n10:1 Marjea ma sude jolma sibahen angka patik hageduhon dohot angka juaratulis, na manurathon pangarupaon.\n10:2 Asa dipapeol uhum tu angka na pogos, jala agoan uhum angka na dangol di bangsongku, angka na mabalu gabe tabantabannasida, jala dipupusi nasida angka na sopot so marama.\n10:3 Aha do sibahenonmuna di ari pamaloson dohot hatataban na ro sian na dao? Tung tu ise hamu marhaporusan mangido panumpahion, jala didia tadingkononmuna hasangaponmuna i?\n10:4 Molo so dipaunduk ibana rohana di tongatonga ni na tarbuang i, ingkon rage ibana di tongatonga ni na rage; songon i pe i sudena, laos so sombu dope murukna, jala sai toltol dope tanganna.\n10:5 Marjea ma Assur, batahi ni rimashu, jala linsinglinsing ni parpiar ni murukku di tanganna!\n10:6 Dompak bangso na ramun ibana husuru, jala dompak bangso panginonaan ni rimashu ibana hudokkon, asa ditaban situtu, jala dipupusi, jala diluntak, songon bustak di alaman.\n10:7 Alai ndang songon i anggo pingkiranna, jala ndang songon i sangkapna, sai roha martaban dohot maniaphon torop angka bangso do rohana i.\n10:8 Ai ninna do: Nda raja do sude angka wakilhu?\n10:9 Nda doshon Karkemis do Kalno? Nda doshon Arpad do Hamat? Manang Samaria doshon Damaskus?\n10:10 Songon pangonai ni tanganku tu angka harajaon ni parbegu, atik pe dumenggan ajiajiannasida, sian angka na di Jerusalem dohot di Samaria.\n10:11 Tung so bahenonku tu Jerusalem dohot tu angka ajiajiannai, songon na hubahen i tu Samaria dohot tu angka ajiajiannai?\n10:12 Jadi ia dung dipaujung Tuhan i nasa jadijadianna di dolok Sion dohot di Jerusalem, luluhononku ma parbue ni haginjangon ni roha ni raja sian Assur dohot hinasonge ni matana na momar i.\n10:13 Ai ninna do: Marhitehite gogo ni tanganku sandiri hubaen i, jala marhitehite habisukonku, ai na pistar do ahu. Jala hupaorot angka parbalohan ni angka bangso, jala hupupusi angka artanasida, jala hupaijur angka na marhabangsa, songon ulubalang.\n10:14 Jala jumpang tanganku do hamoraon ni angka bangso, songon asar ni pidong, jala songon panjomputiniba di pira na tinadingkon, hujomputi sude angka luat, jala ndang adong na hum mangheparhon habong, manang pangangang tuktuk, manang mangkuling.\n10:15 Tung maneleng ma tangke dompak jolma na manallikhon? Manang manenga gargaji dompak jolma na manait? Hira na dilibas batahi do jolma angka na mangalibashon; manang hira na dijomput tungkot do jolma na martungkothon.\n10:16 Dibahen i tongoson ni Tuhan Jahowa Zebaot ma tiarap tu angka na pinamokmokna i, jala songon parsigorgor ni api do parsigorgor ni hasangaponna i.\n10:17 Jala manjadi api do hatiuron ni Israel, jala na badiana gabe jilam ni api, jadi gor ma jala suda panganonna duridurina dohot sihupina di bagasan sadari.\n10:18 Jadi siaphononna ma hatongamon ni tombakna dohot haumana, nang hosana ro di sibukna, jala songon parmerus ni na marsahit parmerusna.\n10:19 Jala angka hau pasipasi ni tombakna, otik nama dapot suraton ni dakdanak do bilanganna.\n10:20 Di ari na sasada i, ndang be marpangunsandean pasipasi ni Israel, dohot angka na malua sian pinompar ni si Jakkob, tu na mangalinsingi nasida, tu Jahowa na badia ni Israel nama nasida marpangunsandean di bagasan hasintongan.\n10:21 Mulak ma roha ni pasipasina i, pasipasi ni Jakkob, tu Debata na sun hinagogo.\n10:22 Ai tung sura pe doshon horsik di topi laut bangsom, ale Israel, holan pasipasina i do na muba tu Debata. Ai nunga disangkap hasiapon marhitehite habibinsat ni hatigoranna.\n10:23 Ai saut do bahenon ni Tuhan Jahowa Zebaot hasiaponna sinangkapna i di tongatonga ni sandok tano on.\n10:24 Dibahen i songon on didok Tuhan Jahowa Zebaot: Unang ho mabiar, ale bangsongku, na maringanan di Sion maradophon Assur, na mangalinsingi ho dohot batahi, jala na mangondamhon tungkotna dompak ho songon uju di Misir.\n10:25 Ai otik nari situtu nama, sombu ma rimashu, jala marbalik murukku gabe hasiapannasida.\n10:26 Jadi sintahon ni Tuhan Jahowa Zebaot ma sada linsinglinsing dompak ibana, songon na nilinsingna i Midian uju di dolok batu Oreb; jala songon na pinatoltolna i tungkotna i di atas laut uju di dalan ro sian Misir.\n10:27 Di ari na sasada i munsat ma rodina sian abaram, jala augana sian tangkuhukmu, jala maponggol auga i maradophon na miniahan i.\n10:28 Ro do ibana tungkan Ayat, mamolus sian Migron; di Mikhmas do diparose angka parhohasna.\n10:29 Dibolus nasida hatariparani: Geba ma parmalamanta, godor ma Rama, maporus ma Gibea-Saul.\n10:30 Mangangguhi ma ho ale boru Gallim, sai manangi ma ho ale Laisia! Ngalutmi ale Anatot.\n10:31 Maporus ia Madmena, malua do ianggo isi ni Gebim.\n10:32 Ngongong dope ibana sadarina i di Nob. Diondamhon ma muse tanganna dompak dolok ni boru Sion, dompak robean ni Jerusalem.\n10:33 Alai ida ma, mangasahon gogo ma Tuhan Jahowa Zebaot manultuli angka dangka, tallihanna ma angka na manggakgak, jala pajempehonna ma angka na ginjang marroha.\n10:34 Jala rabionna ma anggo tombak longolongo marhitehite bosi, jala matompas Libanon marhitehite Nasunhinagogo i.


Panguhum 19 | Alkitab TOBA\n← Panguhum 20\nPanguhum 18 →\n19:1 Dung i di angka ari i, uju na so adong raja di Israel, adong ma sada halak Lepi mardagangdagang di bona ni dolok Epraim, gabe dibuat ma sada parompuan sibabijalang sian Betlehem Juda, bahen imbang ni jolmana.\n19:2 Dung i marlangka pilit ma parompuan i, laos laho sian lambungna mulak tu jabu ni amana, tu Betlehem Juda, laos disi nasida arga opat bulan lelengna.\n19:3 Dung i borhat ma sinondukna i mangihuthon nasida, mangapoi rohana boanonna mulak, holan naposona dohot halode sapasang donganna; dung i ditogihon parompuan i ibana tu bagasan jabu ni amana; jadi dung diida ama ni parompuan i ibana, las ma rohana manjangkon ibana.\n19:4 Dung i ditiopi simatuana doli, ama ni parompuan naposo i ma ibana, gabe tinggal ibana di lambungna tolu ari lelengna, rap mangan minum dohot marborngin nasida disi.\n19:5 Tole paopatarihon, dipasogot nasida ma manogotna i hehe, borhat naeng mardalan nian, gabe didok ama ni parompuan i ma tu helana i: Patogar ma jolo roham dohot roti sanseat, dung ipe asa mardalan hamu.\n19:6 Dung i hundul ma nasida jala rap mangan minum nasida duansa. Dung i ninna ama ni parompuan i ma tu baoa i, ua oloi ma laos marborngin, jala palas ma roham.\n19:7 Alai hehe ma baoa i naeng mardalan nian, gabe diapoi simatuana doli ma ibana, jadi mulak ibana laos marborngin muse disi.\n19:8 Tole muse palimaarihon, dipasogot ma manogotna i naeng mardalan, gabe didok ama ni parompuan i muse: Ua pasonang jolo roham! Gabe togang nasida maradu manihir ari, jala mangan nasida duansa.\n19:9 Dung i hehe ma baoa i naeng mardalan, ibana dohot jolmana dohot naposona; alai ninna simatuana doli, ama ni parompuan i ma tu ibana: Ida ma, nunga pola manihir ari, na bot ne ma ari, marborngin ma ho dison, jala pasonang roham, pasogot hamu pe manogot hehe manulus dalanmuna, asa laho ho tu undungundungmu.\n19:10 Alai ndang olo baoa i marborngin, lam borhat do ibana mardalan, gabe sahat ibana ro di tondong ni Jebus, i ma Jerusalem, udur ibana dohot halode sapasang, na marpalano, jolmana pe di lambungna do.\n19:11 Jadi dung mardonokkon Jebus nasida, sundut ne ma mata ni ari, gabe didok naposo i ma tu tuanna: Ua tuli ma hita sian huta ni halak Jebusi on, laos marborngin disi.\n19:12 Dung i ninna tuanna i ma tu ibana: Ndang ture hita tuli sian huta na pulik, na so halak Israel nampunasa, talaluhon ma tagonan sahat tu Gibea.\n19:13 Dung i ninna muse tu naposona i: Padoras ma langkam mandapothon sada huta, asa marborngin hita di Gibea manang di Rama.\n19:14 Jadi didatdati nasida ma mardalan, gabe mate mata ni ari marjonokkon Gibea, na masuk tu Benjamin.\n19:15 Dung i mamedu ma nasida laho tusi, naeng marborngin di Gibea. Alai dung masuk tu huta i, gabe hundulhundul ibana di alaman ni huta i, ai ndang adong manang ise na olo manjangkon nasida tu jabuna marborngin.\n19:16 Jadi ida ma, ro sada halak na tuatua sian ulaonna di ladang botarina i, laos sian dolok Epraim do ibana, jala maisolat di Gibea; alai halak Benjamin do anggo isi ni huta i.\n19:17 Dung i manaili ma ibana, gabe diida ma halak pardalan i di alaman ni huta i, laos ninna halak na tuatua i ma: Naeng laho tudia do ho? Jala sian dia do ho ro?\n19:18 Dung i ninna ma mangalusi ibana: Halak pardalandalan do hami sian Betlehem Juda, na di bona ni dolok Epraim, bona ni pinasangki; dung i mardalani ahu sahat tu Betlehem Juda, na mardalani di bagas ni Jahowa ahu nian, hape ndang adong manang ise na manjangkon ahu tu jabuna.\n19:19 Adong do nian durame dohot gagaton di halodenami, roti pe dohot anggur di ahu dohot di naposom boruboru dohot di dolidoli dongan ni naposomon, ndang hurangan hami di agia aha tahe.\n19:20 Dung i ninna halak na tuatua i ma: Dame ma di ho! Manang aha na hurang di ho, ahu do na sari disi, asal unang di alaman on ho marborngin.\n19:21 Jadi ditogihon ma ibana tu jabuna, jala dilehon gagaton tu angka halode i, diburi, nasida huhut patnasida i, jala mangan minum do nasida.\n19:22 Ipe sonang rohanasida, ida ma, ro ma halak isi ni huta i, angka na jahat situtu marroha, mangkaliangi bagas i, dipurpari nasida ma pintu i, angka didok ma tu baoa na tuatua i nampuna bagas i songon on: Togihon ma tu ruar baoa na sorang i tu jabum, asa hutanda hami ibana.\n19:23 Jadi ruar ma mandapothon nasida baoa nampuna bagas i, jala ninna ma mandok nasida: Unang ale angka donganku! Unang bahen hamu na jat, ala dung masuk baoa on tu jabungku, unang bahen hamu haurahon sisongon i.\n19:24 Ida ma, borungku na marbaju i dohot jolma ni baoa i, i ma hutogihon ruar, nasida ma gogoi hamu, tu nasida ma bahen hamu guru lomo ni rohamuna; alai anggo tu baoa i, unang bahen hamu haurahon sisongon i.\n19:25 Alai ndang olo angka baoa i tumangihon hatana, jadi ditangkup baoa i ma jolmana, jala ditogihon ruar tu balian di nasida, gabe digogoi nasida boruboru i, jala diparmainani manipat sabornginna i, sahat ro di torang ari; dung pe buha siang ari asa dipalua.\n19:26 Marhira torang ari pe ro parompuan i, laos tinggang do di lambung pintu ni bagas ni baoa i, sorangan ni harajaanna i, peak disi do paima torang ari.\n19:27 Jadi manogotna i dung hehe harajaanna i, diungkap ma pintu ni bagas i, jala ruar naeng manulus dalanna i nian, hape ida ma, peak di lambung pintu ni bagas i do jolmana, jala ampe tanganna duansa di lobulobu.\n19:28 Dung i ninna ibana ma tu parompuan i: Hehe ma ho, asa mardalan hita; hape ndang mangalusi be. Jadi diampehon ma nasida tu atas ni halode, gabe borhat ma baoa i, laos mardalan tumopot ingananna.\n19:29 Jadi dung sahat ibana tu jabuna, dibuat ma sada raut, ditangkup ma jolmana i, laos disahei holiholina sampulu dua ponggol, jala dipantongoshon do i tu saluhut luat ni Israel.\n19:30 Jadi nasa na marnidasa, ninna be do: Na so uhum on, ndang dung masa manang dumatang songon i, olat ni ari haruruar ni halak Israel sian tano Misir rasirasa sadarion. Antong parateatehon hamu ma pambahenannaon, martutup ma hamu, dung i paboa hamu ma.


13 I Kronika | Alkitab TOBA\nCategory Archives: 13 I Kronika\nAugust 19, 2008 · 22:02\n1:1 Si Adam, si Set, si Enos.\n1:2 Si Kenan, si Mahalaleel, si Jared.\n1:3 Si Henok, si Metusalah, si Lamek.\n1:4 Si Noak, si Sem, si Ham dohot si Japet.\n1:5 Angka anak ni si Japet on do: Si Gomer, si Magog, si Madai, si Jawan, si Tubal, si Mesek dohot si Tiras.\n1:6 Ia angka anak ni si Gomer on do: Si Askenas, si Ripat dohot si Togarma.\n1:7 Ia angka anak ni si Jawan on do: Si Elisa, si Tarsis, si Kitim dohot si Dodanim.\n1:8 Ia angka anak ni si Ham on do: Si Kus, si Misraim, si Put dohot si Kanaan.\n1:9 Ia angka anak ni si Kus on do: Si Seba, si Hawila, si Sabta, si Raama dohot si Sabteka. Ia angka anak ni si Raama on do: Si Seba dohot si Dedan.\n1:10 Alai anggo si Kus manubuhon si Nimrod, na mamungka marsiajar ulubalang di tano on.\n1:11 Ia si Misraim manubuhon: Halak Lidia, Anam, Lehabim, Naptuhim.\n1:12 Halak Patrusim, Kasluhim, haroroan ni halak Palistim dohot Kaptorim.\n1:13 Alai anggo si Kanaan manubuhon: Si Sidon, buhabajuna dohot si Het.\n1:14 Si Jebusi, si Amori, si Girgasi.\n1:15 Si Hevi, si Arki, si Sini.\n1:16 Si Arpaditi, si Semari dohot si Hamati.\n1:17 Ia angka anak ni si Sem on do: Si Elam, si Assur, si Arpaksad, si Lud, si Ram, si Us, si Hul, si Geter dohot si Mesek.\n1:18 Alai anggo si Arpaksad manubuhon: Si Sela, na manubuhon si Heber.\n1:19 Dung i tubu ma dua anak ni si Heber, goar ni na sada: Si Peleg, ala di angka arina sirang tano on, ia goar ni anggina i si Joktan.\n1:20 Ia si Joktan manubuhon: Si Almodad, si Salep, si Hasarmawet, si Jera.\n1:21 Si Hadoram, si Usal, si Dikla.\n1:22 Si Hebal, si Abimael, si Seba.\n1:23 Si Opir, si Hevila dohot si Jobab. I ma sude anak ni si Joktan.\n1:24 Si Sem, si Arpaksad, si Sela.\n1:25 Si Heber, si Peleg, si Reu.\n1:26 Si Serug, si Nahor, si Tera.\n1:27 Si Abram, i ma si Abraham.\n1:28 Ia angka anak ni si Abraham on do: Si Isak dohot si Ismael.\n1:29 On do pinomparnasida anak buhabaju ni si Ismael, i ma si Nabaiot, dung i si Kedar, si Abdel, si Mibsam.\n1:30 Si Misma, si Duma, si Masa, si Hadad, si Tema.\n1:31 Si Jetur, si Napis dohot si Kademah. I ma angka anak ni si Ismael.\n1:32 Ia angka anak ni si Ketura, jolma ni si Abraham on do: Si Zimran, si Joksan, si Medan, si Midian, si Isbak dohot si Sua. Ia angka anak ni si Joksan i ma: Si Seba dohot si Dedan.\n1:33 Ia angka anak ni si Midian on do: Si Epah, si Eper, si Hanok, si Abida dohot si Elda. I ma sude angka anak ni si Ketura.\n1:34 Ditubuhon si Abraham huhut si Isak. Ia angka anak ni si Isak on do: Si Esau dohot si Israel.\n1:35 Ia angka anak ni si Esau on do: Si Elipas, si Reguel, si Jehus, si Jalam dohot si Kora.\n1:36 Ia angka anak ni si Elipas on do: Si Teman, si Omar, si Sepi, si Gatam, si Kenas, si Timna dohot si Amalek.\n1:37 Ia angka anak ni si Reguel on do: Si Nahat, si Jara, si Samma dohot si Missa.\n1:38 Ia angka anak ni si Seir on do: Si Lotan, si Sobal, si Sibeon, si Ana, si Dison, si Eser dohot si Disan.\n1:39 Ia angka anak ni si Lotan on do: Si Hori dohot si Homam; jala iboto ni si Lotan, i ma si Timna.\n1:40 Ia angka anak ni si Sobal on do: Si Alian, si Manahat, si Ebal, si Sepi dohot si Onam. Ia angka anak ni si Sibeon i ma: Si Aia dohot si Ana.\n1:41 Ia anak ni si Ana i ma: Si Dison. Ia angka anak ni si Dison i ma: Si Hamran, si Esban, si Itran dohot si Heran.\n1:42 Ia angka anak ni si Eser on do: Si Bilhan, si Sapan dohot si Jaakan. Ia angka anak ni si Disan i ma: Si Us dohot si Aran.\n1:43 Jala on do goar ni rajaraja, angka na mangarajai di tano Edom, jumolo sian na adong raja mangarajai halak Israel, i ma: Si Bela, anak ni si Beor, jala goar ni hutana i ma Dinhaba.\n1:44 Jadi dung mate si Bela, bangkit raja ma singkatna: Si Jobab, anak ni si Jara sian Bosra.\n1:45 Jadi dung mate si Jobab, bangkit raja ma singkatna si Husam sian tano ni halak Teman i.\n1:46 Jadi dung mate si Husam, bangkit raja singkatna si Hadad, anak ni si Bedad, na papatu halak Midian di ladang ni Moab, jala goar ni hutana i ma Apit.\n1:47 Dung mate si Hadad, bangkit raja singkatna si Samla sian Masreka.\n1:48 Dung mate si Samla, bangkit raja singkatna si Saul sian Rehobot martopihon sunge.\n1:49 Dung mate si Saul, bangkit raja singkatna si Baal-Hanan, anak ni si Akbor.\n1:50 Dung mate si Baal-Hanan, bangkit raja singkatna si Hadad; ia goar ni hutana i ma Pahi, jala goar ni jolmana si Mehetabel, boru ni si Materet, boru Mesahab.\n1:51 Alai dung mate si Hadad, bangkit ma gabe induk di Edom: Induk Timna, induk Alia, induk Jete.\n1:52 Induk Aholibama, induk Ela, induk Pinon.\n1:53 Induk Kenas, induk Teman, induk Mibzar.\n1:54 Induk Magdiel, induk Iram. I ma angka induk di Edom.\nFiled under 1 Padan Na Robi, 13 I Kronika\nTagged as I Kronika\n2:1 On do angka anak ni si Israel: Si Ruben, si Simeon, si Lepi, si Juda, si Isasar, si Zebulon.\n2:2 Si Dan, si Josep, si Benjamin, si Naptali, si Gad dohot si Aser.\n2:3 Ia angka anak ni si Juda on do: Si Er, si Onan dohot si Sela; na tolu anak i tubu di ibana sian boru Sua, boru ni halak Kanaan. Alai anggo si Er, buhabaju ni si Juda, na jahat do i di adopan ni Jahowa, ala ni dibunu Jahowa do ibana.\n2:4 Alai anggo si Tamar, parumaenna i manubuhon di ibana: Si Peres dohot si Jara; jadi luhut anak ni si Juda lima halak do.\n2:5 Ia angka anak ni si Peres i ma: Si Hezron dohot si Hamul.\n2:6 Ia angka anak ni si Jara i ma: Si Simri, si Etan, si Heman, si Kalkol dohot si Dara; luhutna i lima halak do.\n2:7 Ia anak ni si Karmi i ma: Si Agan, na mangarsahi Israel ala adong binuatna ugasan naung hona harom.\n2:8 Ia anak ni si Etan, i ma si Azaria.\n2:9 Ia anak angka na tinubuhon ni si Hezron i ma: Si Jerahmeel, si Ram dohot si Kaleb.\n2:10 Ia si Ram manubuhon si Abinadab, na manubuhon si Nahason, i ma induk ni halak Juda.\n2:11 Si Nahason manubuhon si Salmon, na manubuhon si Boas.\n2:12 Si Boas manubuhon si Obed, na manubuhon si Isai.\n2:13 Si Isai manubuhon si Eliab, buhabajuna i dohot si Abinadab, anakna paidua, si Simea anakna paitolu.\n2:14 Si Netaneel anakna paiopat, si Raddai anakna pailima.\n2:15 Si Osem anakna paionom dohot si Daud anakna paipitu.\n2:16 Ia ibotonasida i ma: Nai Seruia dohot si Abigail. Ia angka anak ni Nai Seruia i ma: Si Abisai, si Joab dohot si Asahel, na tolu i do.\n2:17 Anggo si Abigail manubuhon si Amasa; alai anggo ama ni si Amasa, i ma si Jeter, halak Ismael.\n2:18 Ia si Kaleb, anak ni si Hezron manubuhon anak sian jolmana si Azuba dohot sian si Jeriot, jala on do angka anakna si Ieser, si Sobab dohot si Ardon.\n2:19 Jadi dung mate si Azuba, dibuat si Kaleb ma si Eparat bahen jolmana, na manubuhon si Hur.\n2:20 Ia si Hur manubuhon si Uri, na manubuhon si Besalel.\n2:21 Dung i ditopot si Hezron ma boru ni si Mahir, ama ni si Gilead, dibuat ma i bahen jolmana, uju marumur onompulu taon ibana, jala parompuan i manubuhon si Segub.\n2:22 Ia si Segub manubuhon si Jair, na manggomgomi duapulu tolu huta di tano Gilead.\n2:23 Dilaum ibana huhut sian halak Gesur dohot sian halak Ram angka sosor ni si Jair, tole muse Kenat ro di angka sosorna, onompulu huta. Luhut nasida angka anak ni si Mahir, ama ni si Gilead.\n2:24 Dung mate si Hezron di Kaleb-Eprata, ditubuhon si Abia, jolma ni si Hezron ma Ashur, ama ni si Tekoa.\n2:25 Ia angka anak ni si Jerahmeel, buhabaju ni si Hezron, i ma si Ram, buhabajuna i, dung i si Buna, si Oren, si Osem dohot si Ahia.\n2:26 Adong dope sadanari jolma ni si Jerahmeel, i ma na margoar si Atara, i ma ina ni si Onam.\n2:27 Ia angka anak ni si Ram, buhabaju ni si Jerahmeel, i ma: Si Maas, si Jamin dohot si Eker.\n2:28 Ia angka anak ni si Onam i ma: Si Sammai dohot si Jada. Ia angka anak ni si Sammai i ma: Si Nadab dohot si Abisur.\n2:29 Ia goar ni jolma ni si Abisur i ma: Abigail, na manubuhon di ibana: Si Ahban dohot si Molid.\n2:30 Ia angka anak ni si Nadab i ma: Si Seled dohot si Apaim; mate punu do ia si Seled.\n2:31 Ia anak ni si Apaim i ma: Si Ishe; ia anak ni si Ishe i ma: Si Sesan, na manubuhon si Ahloi.\n2:32 Ia angka anak ni si Juda, anggi ni si Sammai i ma: Si Jeter dohot si Jonatan; alai mate punu anggo si Jeter.\n2:33 Ia angka anak ni si Jonatan i ma: Si Pelet dohot si Sasa. I ma pinompar ni si Jerahmeel.\n2:34 Alai ndang tubuan anak anggo si Sesan, holan boruboru do. Dung i adong sada halak Misir naposo ni si Sesan na margoar si Jarha.\n2:35 Jadi dilehon si Sesan ma boruna tu si Jarha naposona i bahen jolmana, na manubuhon di ibana si Attai.\n2:36 Si Attai muse manubuhon si Natan, na manubuhon si Sabad.\n2:37 Si Sabad manubuhon si Eplal, na manubuhon si Obed.\n2:38 Si Obed manubuhon si Jehu, na manubuhon si Azaria.\n2:39 Si Azaria manubuhon si Heles, na manubuhon si Elasa.\n2:40 Si Elasa manubuhon si Sismai, na manubuhon si Sallum.\n2:41 Si Sallum manubuhon si Jekamia, na manubuhon si Elisama.\n2:42 Ia angka anak ni si Kaleb, anggi ni si Jerahmeel i ma: Si Mesa, buhabajuna, i ma ama ni si sip dohot angka anak ni si Maressa, ama ni si Hebron.\n2:43 Ia angka anak ni si Hebron i ma: Si Kora, si Tappua, si Rekem dohot si Sema.\n2:44 Si Sema manubuhon si Raham, ama ni si Jorkeam; si Rekem manubuhon si Sammai.\n2:45 Ia anak ni si Sammai i ma si Maon; jala si Maon do ama ni si Betzur.\n2:46 Alai anggo si Epah, jolma ni si Kaleb, manubuhon si Haran, si Mosa dohot si Gazis; si Haran muse manubuhon si Gazis.\n2:47 Ia angka anak ni si Jahdai i ma: Si Regem, si Jotam, si Gesan, si Pelet, si Epah dohot si Saap.\n2:48 Alai anggo si Maaka jolma ni si Kaleb manubuhon si Seber dohot si Tirhana.\n2:49 Ditubuhon nasida huhut si Saap, ama ni si Madmanah dohot si Sepa, i ma ama ni si Makbena, dohot ama ni si Gibea. Ia boru ni si Kaleb, i ma si Aksa.\n2:50 On ma angka pinompar ni si Kaleb: Anak ni si Hur, buhabaju ni si Eprata, i ma si Sobal, ama ni si Kiriat Jearim.\n2:51 Si Salmon ama ni si Betlehem; si Harep, ama ni si Bet-Gedor.\n2:52 Ia angka anak ni si Sobal, ama ni si Kiriat Jearim i ma: Si Haroe, satonga ni halak Menuhoti.\n2:53 Ia pinompar ni si Kiriat Jearim, i ma: Halak Itri, Puti, Sumati dohot Misrai; sian nasida do ro halak Zora i dohot Estaol.\n2:54 Ia pinompar ni si Salmon i ma: Halak Betlehem, Netopa i, Atarot, Betjoab dohot satonga ni halak Manahat dohot Zora i.\n2:55 Ia pinompar ni halak sibotosurat, angka na maringan di Jabes, i ma halak Tirati, Simeati dohot Sukoti. I ma halak Keni, angka ma marharoroan sian si Hamat, ama ni pinompar ni si Rekab.\n3:1 On ma anak ni si Daud, angka na tinubuhonna di Hebron: Buhabajuna si Amnon sian si Ahinoam, boru Jesreel; paidua si Daniel sian si Abigail, boru Karmel.\n3:2 Paitolu si Absalom, tubu ni si Maaka, boru ni si Talmai, raja sian Gesur; paiopat si Adonia, tubu ni Nai Haggit.\n3:3 Pailima si Sepatia sian si Abital; paionom si Itream, sian Jolmana, si Egla.\n3:4 Na onom i ma tinubuhonna di Hebron; ai mangarajai ibana disi pitu taon onom bulan lelengna; alai tolupulu tolu taon lelengna ibana mangarajai anggo di Jerusalem.\n3:5 Angka on do anakna tinubuhonna di Jerusalem: Si Samua, si Sobab, si Natan dohot si Salomo; na opat i sian si Batseba, boru ni si Ammiel.\n3:6 Angkup ni si Ibar, si Elisua, si Elipelet.\n3:7 Si Noga, si Nepeg, si Japia.\n3:8 Si Elisama, si Eliada, si Elipelet; na sia halak i do.\n3:9 I ma saluhut anak ni si Daud, so padohot angka anak tubu ni radingna; jala si Tamar do ibotonasida.\n3:10 Ia anak ni si Salomo i ma Rehabeam, anak ni muse si Abia, anak ni muse si Asa, anak ni muse si Josapat.\n3:11 Anak ni muse si Joram, anak ni muse si Ahasia, anak ni muse si Joas.\n3:12 Anak ni muse si Amasia, anak ni muse si Azaria, anak ni muse si Jotam.\n3:13 Anak ni muse si Ahas, anak ni muse si Hiskia, anak ni muse si Manasse.\n3:14 Anak ni muse ni si Amon, anak ni muse si Josia.\n3:15 Ia angka anak ni si Josia i ma: Buhabajuna si Johanan, paidua si Joiakim, paitolu si Sedekia, paiopat si Sallum.\n3:16 Ia angka anak ni si Joiakim i ma: Si Jekonya, anak ni muse si Sedekia.\n3:17 Ia angka anak ni si Jekonya na tarbuang i i ma: Si Sealtiel anakna i.\n3:18 Si Malkiram, si Pedaya, si Senasar, si Jekamia, si Hosama dohot si Nebaia.\n3:19 Ia angka anak ni si Pedaya, i ma: Si Serubabel dohot si Simei; ia angka anak ni si Serubabel i ma: Si Mesulam, si Hanania dohot si Selomit ibotonasida i.\n3:20 Angkup ni si Hasuba, si Ohel, si Berekia, si Hasaja dohot si Jusab-Hesed, na lima i do.\n3:21 Ia anak ni si Hanania i ma: Si Pelatia dohot si Jesaya; tole angka anak ni si Repaia si Arnan, si Obaja dohot si Sekania.\n3:22 Ia anak ni si Sekania i ma: Si Semaya. Ia angka anak ni si Semaya i ma: Si Hattus, si Igal, si Baria, si Naearia dohot si Sapat, na onom i do.\n3:23 Ia angka anak ni si Naearia i ma: Si Eleonai, si Hiskia dohot si Asrikam, na tolu i do.\n3:24 Ia angka anak ni si Eleonai i ma: Si Hodapia, si Eliasib, si Pelaia, si Akkub, si Johanan, si Delaia dohot si Anani, na pitu i do.\nAugust 19, 2008 · 22:01\n4:1 Angka anak ni si Juda i ma: Si Peres, si Hezron, si Karmi, si Hur dohot si Sobal.\n4:2 Alai anggo si Reia, anak ni si Sobal, manubuhon si Jahat, na manubuhon si Ahumai dohot si Lehad; i ma pinompar ni halak Zora i.\n4:3 Jala angka on do marama tu si Etham: Si Jesreel, si Isma, si Idbas, jala goar ni ibotonasida si Hasselponi.\n4:4 Jala si Peniel do ama ni si Gedor, jala si Eser ama ni si Husa. I ma angka anak ni si Hur, buhabaju ni si Eprata, ama ni si Betlehem.\n4:5 Ia si Ashur, ama ni si Tekoa, dua do jolmana: Si Hela dohot si Naara.\n4:6 Jala si Naara manubuhon di ibana: Si Ahusam, si Heper, si Temeni, si Haahasfari; i ma angka anak ni si Naara.\n4:7 Alai angka anak ni si Hela on do: Si Seret, si Ishar dohot si Etam.\n4:8 Ia si Kos manubuhon si Anub dohot si Hasobeba dohot pinompar ni si Aharlel, anak ni si Harum.\n4:9 Alai anggo si Jabes sumangap do i sian angka hahaanggina, jala dibahen inana pe goarna si Jabes, ninna do: Mansai bernit huae laho manubuhon ibana.\n4:10 Dung i martangiang ma si Jabes tu Debata ni halak Israel songon on: Tung sura pasupasuonmu ahu tongtong jala mangonjar parbalohanku bahenonmu, jala manumpak tanganmu di ahu, jala padaoonmu hinamago, unang diparsahiti ahu! Jadi diparo Debata ma na pinangidona i.\n4:11 Ia si Kaleb, haha ni si Suha, manubuhon si Mehir, i ma ama ni si Eston.\n4:12 Ia si Eston manubuhon Betrapa, si Pasea dohot si Tehinna, ama ni si Irnahas; i ma halak sian Reka.\n4:13 Ia angka anak ni si Kenas i ma: Si Otniel dohot si Seraia; ia anak ni si Otniel i ma si Hatat.\n4:14 Ia si Meonotai manubuhon si Opra; ia si Seraia manubuhon si Joab, ama ni halak angka na maringan di rura ni angka tungkang, ai angka tungkang do nasida.\n4:15 Ia angka anak ni si Kaleb, anak ni si Jepune i ma: Si Iru, si Ela dohot si Naam; ia anak ni si Ela i ma si Kenas.\n4:16 Ia angka anak ni si Jehaleleel: Si Sip, si Sipa, si Tiria dohot si Asarel.\n4:17 Ia angka anak ni si Esra i ma: Si Jeter, si Mered, si Eper dohot si Jalon (ia jolma ni si Mered na sada); manubuhon si Miryam, si Sammai dohot si Isba, ama ni si Estemo.\n4:18 Ia jolmana boru Jahudi manubuhon si Jered, ama ni si Gedor dohot si Heber, ama ni si Soko dohot si Jekutiel, ama ni si Sanoa. Jala on do angka anak ni si Bitia, boru ni si Firaun, na binuat ni si Mered bahen jolmana.\n4:19 Ia angka anak ni jolmana na margoar si Hodia, iboto ni si Naam, ama ni si Keila i ma: Si Garmi, si Estemo halak Maaka i.\n4:20 Ia angka anak ni si Simon i ma: Si Amnon, si Rinna, si Benhanan dohot si Tilon. Ia angka anak ni si Ishi: Si Sohet dohot si Ben Sobet.\n4:21 Ia angka anak ni si Sela, anak ni si Juda i ma: Si Er, ama ni si Leka dohot si Laada, ama ni si Maressa, ro di pinompar ni halak sitonun hori sian pinompar ni si Betasbea.\n4:22 Angkup ni si Jokim dohot sude baoa sian halak Koseba, Joas dohot Sarap, angka na mangarajai di Moab dohot halak Jasubi-Lehem. Alai angka jamita sian na galia na ma i.\n4:23 Nasida do angka sitopa hudon jala maringan di bagasan huta angka na marparik na sinuanan humaliang; alai maringan pe nasida disi di lambung ni rajai mangula ulaonna do.\n4:24 Ia angka anak ni si Simeon i ma: Si Nemuel, si Jamin, si Jarib, si Jara dohot si Saul.\n4:25 Anak ni si Saul si Sallum, na manubuhon si Mibsam, ama ni si Misma.\n4:26 Ia angka anak ni si Misma i ma: Si Hamul na manubuhon si Sakkur, ama ni si Simei.\n4:27 Ia angka anak ni si Simei sampulu onom halak do jala onom boruna; alai ndang sadia gabe anggo angka anggina; sandok pinomparnasida tahe ndang songon sopar ni pinompar ni si Juda.\n4:28 Alai maringan do nasida di Berseba, Molada, Hasarsual.\n4:29 Bilha, Esem, Tolad.\n4:30 Betul, Horma, Ziklag.\n4:31 Betmarkoba, Hasar-Susa, Betbiri dohot di Saarim. I ma angka hutanasida sahat ro di raja Daud.\n4:32 Tole angka sosornasida: Etham, Ain, Rimmon, Tohen dohot Asan, lima do toropna.\n4:33 Angkup ni saluhut tano humaliang angka huta i sahat ro di Baal. I ma angka huta inganannasida i ro di aturan ni partuturanna.\n4:34 Tole si Mesobab, si Jamle, si Josa, anak ni si Amasia.\n4:35 Si Joel, si Jehu, anak ni si Josibia, na manubuhon si Seraia, ama ni si Asiel.\n4:36 Tole si Eleonai, si Jaakoba, si Jesohaia, si Asaya, si Adiel, si Jesimiel dohot si Benaia.\n4:37 Tole si Sisa, anak ni si Sipi, anak ni si Allon, anak ni si Jedaia, anak ni si Simri, anak ni si Semaya.\n4:38 Sude nasida angka naung ginoari raja do i di tongatonga ni bangsona, jala sopar situtu do pinompar ni ompunasida i.\n4:39 Jadi marserak ma nasida pola sahat ro di Gedor, sahat muse tu habinsaran ni rura i laho mangalului jampalan di birubirunasida.\n4:40 Jadi jumpang nasida ma jampalan na lomak jala na denggan, jala mansai lambas tano i humaliang, tole sonangna dohot mardemak; ai pinompar ni si Ham do maringan disi di na robi.\n4:41 Ro muse manoluk angka na tarsurat goarnasida uju di tingki ni si Hiskia, raja sian Juda, diparumpak ma undungundung dohot bagas ni halak angka na nidapotna disi, jala disiaphon nasida, laos maringan disi manoluk nasida rasirasa sadarion; ai singkop do disi panjampalan di birubirunasida.\n4:42 Bungkas do huhut sian nasida, sian pinompar ni si Simeon i lima ratus halak laho tu dolok Seir, jala si Pelatia, si Naearia, si Repaia dohot si Usiel, angka anak ni si Ishi do partoginasida.\n4:43 Jala dibunu nasida do pasipasi ni halak Amalek na malua i, laos disoluk inganannasida i rasirasa sadarion.\n5:1 Ia angka anak ni si Ruben, buhabaju ni si Israel; ai ibana do tutu buhabajuna, alai ala na niramunanna i podoman ni amana i, gabe bali sahalana sihahaan tu angka anak ni si Josep, anak ni Israel; alai tahe ndang tarjujur tu ibana sahala sihahaan.\n5:2 Ai si Juda nian na sumangap sian angka hahaanggina, gabe sahat tu ibana jujungan partogion, alai anggo sahala sihahaan tu si Josep do.\n5:3 Ia angka anak ni si Ruben, buhabaju ni Israel i ma: Si Hanok, si Pallu, si Hesron dohot si Karmi.\n5:4 Ia angka anak ni si Joel i ma: Si Semaya, na manubuhon si Gog, anak ni muse si Simei.\n5:5 Anak ni si Simei do si Mika, anak ni muse si Reia, anak ni muse si Baal.\n5:6 Anak ni muse si Beera, na binoan ni si Tiglat Pelesar, raja sian Assur tu habuangan; ibana do sada induk di halak Ruben.\n5:7 Alai anggo hahaanggina marompuompu mangihuthon aturan ni sundutsundutnasida marihutan do tu si Jeiel dohot si Sakaria.\n5:8 Tole muse si Bela, anak ni si Asas, anak ni si Sema, anak ni si Joel, maringan do ibana di Aroer sahat ro di Nebo dohot Baal-Meon.\n5:9 Dung i maringan ibana tungkan habinsaran, sahat tu partalpahan ni halongonan na mardonokkon Euprat, ai mansai sinur do dorbianasida di tano Gilead.\n5:10 Jala uju di tingki ni si Saul marporang do nasida dompak halak Hagar i, gabe marragean nasida dibahen, laos disoluk do undungundungnasida di sandok partalpahanna tungkan habinsaran sian Gilead.\n5:11 Maringan huhut patondong dohot nasida halak Gad, di tano Basan sahat ro di Salka.\n5:12 Si Joel do jujunganna parjolo, jala si Sapam paidua tole muse si Janai dohot si Sapat di Basan.\n5:13 Jala hahaangginasida mangihuthon pinompar ni ompuna be i ma: Si Mikhael, si Mesulam, si Seba, si Jorai, si Jakan, si Sia dohot si Heber, na pitu i do.\n5:14 On do angka anak ni si Abihail, anak ni si Huri, anak ni si Jaroa, anak ni si Gilead, anak ni si Mikhael, anak ni si Jesisai, anak ni si Jahdo, anak ni si Bus.\n5:15 Tole muse si Ahi anak ni si Abdiel, anak ni si Guni, i ma partogi ni pinompar ni ompuna.\n5:16 Jala maringan nasida di Gilead di Basan dohot di bagasan angka sosorna dohot di saluhut luat humaliang Saron sahat ro di partalpahanna.\n5:17 Luhutna i tarbilang do uju di tingki ni si Jotam, raja sian Juda dohot uju di tingki ni si Jerobeam, raja sian Israel.\n5:18 Ia angka pinompar ni si Ruben, si Gad dohot satonga marga Manasse, nasa baoa sialo musu, angka na manandang hujur dohot podang, jala angka sisintak sior dohot angka na somal marmusu, opatpulu opat ribu pitu ratus onompulu halak toropna, angka na borhat tu parporangan.\n5:19 Jadi saut ma nasida marporang dompak halak Hagar i, Jetur, Napis dohot Nodab.\n5:20 Jadi dapotan pangurupion ma nasida, gabe sahat ma halak Hagar i tu tangannasida ro di saluhut halak na hinaranasida; ai joujou do nasida tu Debata di tongtangan jala dioloi Ibana do pangidoannasida, ala marhaposan tu Ibana do nasida.\n5:21 Jadi tarboan ma dohot dorbianasida, limapulu ribu unto jala dua ratus limapulu ribu birubiru, jala dua ribu halode angkup ni saratus ribu jolma na mangolu.\n5:22 Ai mansai torop jolma marragean dibunu, ala sian Debata parporangan i; laos disoluk nasida inganannasida i sahat ro di tingki habubuangnasida.\n5:23 Ia pinompar ni satonga marga Manasse, maringan do di tano olat ni Basan sahat ro di Baal Hermon dohot Senir ro di dolok Hermon, ai torop do nasida.\n5:24 Jala angka on do jujungan ni pinomparna marompuompu: Si Eper, si Isai, si Eliel, si Asriel, si Jeremia, si Hodapia, si Jahdiel, luhut do halak ulubalang angka na tarbarita, jala jujungan di pinompar ni ompunasida i.\n5:25 Alai dung mardosa nasida dompak Debata ni ompunasida i jala marmainan nasida mangihuthon angka debata ni angka bangso isi ni tano i, angka na niago ni Debata nian maradophon nasida.\n5:26 Jadi disunggul Debata ni halak Israel ma tondi ni si Pul, raja sian Assur dohot tondi ni si Tiglat Pelesar, raja sian Assur, asa ibana mambuangkon halak Ruben, Gad dohot satonga marga Manasse, jala diboan nasida tu Hala, Habor dohot Hara dohot tu batang aek Gozan tahe rasirasa sadarion.\n5:27 Ia angka anak ni si Lepi on do: Si Gerson, si Kohat dohot si Merari.\n5:28 Ia angka anak ni si Kohat: Si Amram, si Ishar, si Hebron dohot si Usiel.\n5:29 Ia angka anak ni si Amram: Si Aron, si Musa dohot si Miryam. Ia angka anak ni si Aron: Si Nadab dohot si Abihu, si Eleasar dohot si Itamar.\n5:30 Si Eleasar manubuhon si Pinehas, na manubuhon si Abisua.\n5:31 Si Abisua manubuhon si Bukki, na manubuhon si Usi.\n5:32 Si Usi manubuhon si Seraia, na manubuhon si Merayot.\n5:33 Si Merayot manubuhon si Amaria, na manubuhon si Ahitub.\n5:34 Si Ahitub manubuhon si Sadok, na manubuhon si Ahimas.\n5:35 Si Ahimas manubuhon si Azaria, na manubuhon si Johanan.\n5:36 Si Johanan manubuhon si Azaria, ibana do na mangaradoti hamalimon di bagasan joro, na pinajongjong ni si Salomo di Jerusalem.\n5:37 Si Azaria manubuhon si Amaria, na manubuhon si Ahitub.\n5:38 Si Ahitub manubuhon si Sadok, na manubuhon si Sallum.\n5:39 Si Sallum manubuhon si Hilkia, na manubuhon si Azaria.\n5:40 Si Azaria manubuhon si Seraia, na manubuhon si Josadak.\n5:41 Alai anggo si Josadak tarboan do tu habuangan uju na binuangkon ni Jahowa halak Juda dohot Jerusalem marhite sian si Nebukadnesar.\n6:1 Asa angka on do anak ni si Lepi: Si Gerson, si Kohat dohot si Merari.\n6:2 On do goargoar ni angka anak ni si Gerson: Si Libni dohot si Simei.\n6:3 Ia angka anak ni si Kohat on do: Si Amram, si Ishar, si Hebron dohot si Usiel.\n6:4 Ia angka anak ni si Merari: Si Mahli dohot si Musi. I ma angka sundut ni si Lepi marompuompu.\n6:5 Anak ni si Gerson i ma si Libni, anak ni muse si Jahat, anak ni muse si Zima.\n6:6 Anak ni muse si Joa, anak ni muse si Ido, anak ni muse si Jara, anak ni muse si Jerahia.\n6:7 Ia anak ni si Kohat: Si Abinadab, anak ni muse si Kora, anak ni muse si Asir.\n6:8 Anak ni muse si Elkana, anak ni muse si Abiasap, anak ni muse si Asir.\n6:9 Anak ni muse si Kohat, anak ni muse si Uriel, anak ni muse si Usia, anak ni muse si Saul.\n6:10 Ia angka anak ni si Elkana: Si Amasai dohot si Ahimot.\n6:11 Anak ni muse si Elkana, anak ni muse si Elkana sian Sup, anak ni muse si Nahat.\n6:12 Anak ni muse si Eliab, anak ni muse si Jeroham, anak ni muse si Elkana.\n6:13 Ia angka anak ni si Samuel: Si Azaria buhabajuna dohot si Abia.\n6:14 Ia anak ni si Merari: Si Mahli, anak ni muse si Libni, anak ni muse si Simei, anak ni muse, si Usa.\n6:15 Anak ni muse, si Simea, anak ni muse si Hagia, anak ni muse si Asaya.\n6:16 I ma angka na pinabangkit ni si Daud mangaradoti parendeon di joro ni Jahowa, olat ni dung mangulon poti parpadanan disi.\n6:17 Jadi marhalado ma nasida di adopan ni undungundung parluhutan mangaradoti parendeon sahat ro di na pinauli ni si Salomo joro ni Jahowa di Jerusalem, sai marhalado nasida marningot gansi ni tohonanna be.\n6:18 Jala on do angka nasida na marhalado rap dohot anaknasida i: Sian anak ni si Kohat do si Heman na manguluhon parende, i ma anak ni si Joel, i ma anak ni si Samuel.\n6:19 I ma anak ni si Elkana, i ma anak ni Jeroham, i ma anak ni si Eliel, i ma anak ni si Toah.\n6:20 I ma anak ni si Asir, i ma anak ni si Elkana, i ma anak ni si Mahat, i ma anak ni si Amasai.\n6:21 I ma anak ni si Elkana, i ma anak ni si Joel, i ma anak ni si Azaria, i ma anak ni si Sepania.\n6:22 I ma anak ni si Kohat, i ma anak ni si Asir, i ma anak ni si Abiasap, i ma anak ni si Kora.\n6:23 I ma anak ni si Ishar, i ma anak ni si Kohat, i ma anak ni si Lepi, i ma anak ni si Israel.\n6:24 Ia si Asap anggina i, jongjong di siamunna. Ia si Asap anak ni si Berekia, i ma anak ni si Simea.\n6:25 I ma anak ni si Mikhael, i ma anak ni si Baeseya, i ma anak ni si Malkia.\n6:26 I ma anak ni si Etni, i ma anak ni si Jara, i ma anak ni si Adaya.\n6:27 I ma anak ni si Etan, i ma anak ni si Zima, i ma anak ni si Simei.\n6:28 I ma anak ni si Jahat, i ma anak ni si Gerson, i ma anak ni si Lepi.\n6:29 Ia angka anak ni si Merari angginasida i, na jongjong dingkan hambirang, i ma: Si Etan, anak ni si Kisi, i ma anak ni si Abdi, i ma anak ni si Malluk.\n6:30 I ma anak ni si Hasabya, i ma anak ni si Amasia, i ma anak ni si Hilkia.\n6:31 I ma anak ni si Amzi, i ma anak ni si Bani, i ma anak ni si Semer.\n6:32 I ma anak ni si Mahli, i ma anak ni si Musi, i ma anak ni si Merari, i ma anak ni si Lepi.\n6:33 Alai anggo tu angka angginasida, halak Lepi, nunga pinasahat mangaradoti sude ulaon di joro ni Debata.\n6:34 Alai anggo si Aron dohot angka anakna i manutung daupa di atas langgatan pamelean ni pelean situtungon dohot di atas langgatan panutungan ni daupa, nasida mangaradoti nasa ulaon di bagasan bilut na songkal sahali laho mambahen pardengganan tu Israel, hombar tu sandok na tinonahon ni si Musa, naposo ni Debata.\n6:35 Angka on do pinompar ni si Aron. Si Eleasar apala tubuna, anak ni muse si Pinehas, anak ni muse si Abisua.\n6:36 Anak ni muse si Bukki, anak ni muse si Usi, anak ni muse si Seraia.\n6:37 Anak ni muse si Merayot, anak ni muse si Amaria, anak ni muse si Ahitub.\n6:38 Anak ni muse si Sadok, anak ni muse si Ahimas.\n6:39 Jala on do inganannasida ro di golatna dohot partalpahanna. Ia tu pinompar ni si Aron, tubu ni si Kohat (ai di nasida do bagian parjolo).\n6:40 Dilehon nasida do Hebron di tano Juda ro di golatna humaliang.\n6:41 Alai anggo ladang ni huta i ro di angka sosorna dilehon nasida do tu si Kaleb, anak ni si Jepune.\n6:42 Dilehon nasida huhut tu anak ni si Aron angka huta haporusan: Hebron dohot Libna ro di golatna; tole Jatir dohot Estemo ro di golatna.\n6:43 Tole Holon ro di golatna dohot Debir ro di golatna.\n6:44 Tole Asan ro di golatna dohot Betsemes ro di golatna.\n6:45 Alai sian marga Benjamin: Geba ro di golatna dohot Almon ro di golatna dohot Anatot ro di golatna. Jadi saluhut hutanasida sampulu tolu huta do mangihuthon sundutnasida.\n6:46 Alai di anak ni si Kohat, angka na tinggal i sian sundut ni margai dohot sian satonga marga Manasse sampulu huta do dilehon marhite sian rujiruji.\n6:47 Ia di anak ni si Gerson marsundutsundut maruli bagian sian marga Isasar dohot sian marga Aser dohot sian marga Naptali dohot sian marga Manasse di Basan, sampulu tolu huta do.\n6:48 Ia di pinompar ni si Merari marsundutsundut dilehon do marhite sian rujiruji sian marga Ruben dohot sian marga Gad dohot sian marga Zebulon, sampulu dua huta.\n6:49 Jadi dilehon halak Israel ma tu halak Lepi angka huta i ro di golatna.\n6:50 Dilehon nasida huhut marhite sian rujiruji sian marga Juda dohot sian marga Simeon dohot sian marga Benjamin angka huta on, pola dipaboa goargoarna.\n6:51 Alai anggo pinompar ni si Kohat na asing maruli angka huta bahen bagiannasida sian marga Epraim.\n6:52 Ai dilehon donganna tu nasida angka huta haporusan: Sikem ro di golatna di dolok Epraim dohot Gezer ro di golatna.\n6:53 Tole Jokneam ro di golatna dohot Bethoron ro di golatna.\n6:54 Tole Aialon ro di golatna dohot Gatrimon ro di golatna.\n6:55 Angkup ni sian satonga marga Manasse: Huta Aner ro di golatna dohot Ibleam ro di golatna. I ma huta angka na nilehonna tu pinompar ni si Kohat, angka na tinggal i.\n6:56 Ia tu pinompar ni si Gerson dilehon do bagian sian pinompar ni satonga marga Manasse: Golan di Basan ro di golatna dohot Astarot ro di golatna.\n6:57 Ia sian marga Isasar: Kision ro di golatna, Daberat ro di golatna.\n6:58 Ramat ro di golatna dohot Hilon ro di golatna.\n6:59 Ia sian marga Aser: Miseal ro di golatna, Abdon ro di golatna.\n6:60 Helkat ro di golatna dohot Rehob ro di golatna.\n6:61 Ia sian marga Naptali: Kedes di Galilea ro di golatna, Hamon ro di golatna dohot Kiriataim ro di golatna.\n6:62 Ia tu pinompar ni si Merari, angka na tinggal i, dilehon do bagian sian marga Zebulon: Rimona ro di golatna dohot Tabor ro di golatna.\n6:63 Jala di bariba ni Jordan tondong ni Jeriko, tungkan habinsaran martopihon Jordan, dilehon sian marga Ruben: Bezer na di halongonan ro di golatna, Jahaz ro di golatna.\n6:64 Kadermat ro di golatna dohot Mepaat ro di golatna.\n6:65 Jala sian marga Gad: Ramot di Gilead ro di golatna, Mahanaim ro di golatna.\n6:66 Hesbon ro di golatna dohot Jaser ro di golatna.\n7:1 Ia angka anak ni si Isasar on do: Si Tola, si Pua, si Jashub dohot si Simron, na opat i do.\n7:2 Ia angka anak ni si Tola on do: Si Usi, si Repaia, si Jeriel, si Jahmai, si Ibsam dohot si Samuel; luhutna i angka partogi do di pinompar ni amanasida, sian si Tola tubu angka ulubalang manjujur sundutsundutna, bilangannasida uju di tingki ni si Daud duapulu dua ribu onom ratus halak toropna.\n7:3 Ia angka anak ni si Usi: Si Israhia; ia angka anak ni si Israhia: Si Mikhael, si Obaja, si Joel dohot si Ishia; luhut na lima i angka induk do.\n7:4 Jala dongannasida mangihuthon partubunasida, di pinompar ni ompuna angka parduaan ni parangan, tolupulu onom ribu halak toropna; ia torop do jolmanasida dohot ianakhonna.\n7:5 Ia angka dongannasida mangihuthon sandok pinompar ni si Isasar, angka ulubalang na marhuaso do, ualupulu pitu ribu halak molo niransap sudena.\n7:6 Ia angka anak ni si Benjamin: Si Bela, si Beker dohot Jediael, na tolu i do.\n7:7 Ia angka anak ni si Bela: Si Esbon, si Usi, si Usiel, si Jerimot dohot si Iri; na lima i, angka induk di pinompar ni amana, angka ulubalang na marhuaso, jala taretong sian nasida duapulu dua ribu tolupulu opat halak.\n7:8 Ia angka anak ni si Beker: Si Semira, si Joas, si Elieser, si Eleonai, si Omri, si Jerimot, si Abia, si Anatot dohot si Alemet, luhutna i angka anak ni si Beker.\n7:9 Jala aturannasida mangihuthon partubuna, angka induk di pinompar ni amana, angka ulubalang na marhuaso, duapulu ribu dua ratus halak.\n7:10 Ia anak ni si Jediael: Si Bilhan do; ia angka anak ni si Bilhan: Si Jeus, si Benjamin, si Ehud, si Kenaana, si Setan, si Tarsis dohot si Ahisahar.\n7:11 Luhutna i angka anak ni si Jediael, mangihuthon induk pinompar ni amana, angka ulubalang na marhuaso, sampulu pitu ribu dua ratus halak toropna, angka na tarbahen borhat rap dohot parangan tu parporangan.\n7:12 Alai si Suppim dohot si Hupim, i ma anak ni si Rehobot Ir, jala si Husim anak ni si Aher.\n7:13 Ia angka anak ni si Naptali: Si Jeser, si Guni, si Ieser dohot si Shillem, i ma anak ni si Bilha.\n7:14 Ia angka anak ni si Manasse: Si Asriel na tinubuhon ni jolmana boru Ram; ditubuhon muse si Mahir, ama ni si Gilead.\n7:15 Dung i dibuat si Mahir ma iboto ni si Hupim dohot si Suppim bahen jolmana na margoar si Maaka; ia goar ni anakna paidua: Si Jelapehat, holan boruboru do tubuna.\n7:16 Dung i ditubuhon si Maaka, jolma ni si Mahir ma sada anak, dibahen ma goarna si Peres jala goar ni anggina si Seres jala anakna i muse: Si Ulam dohot si Rekem.\n7:17 Ia anak ni si Ulam i ma si Bedan. I ma pinompar ni si Gilead, anak ni si Mahir, anak ni si Manasse.\n7:18 Ia ibotona si Molekhet manubuhon si Isod, si Abieser dohot si Mala.\n7:19 Ia angka anak ni si Semida: Si Ahian, si Sekem, si Liki dohot si Aniam.\n7:20 Ia angka anak ni si Epraim: Si Sutela, anak ni muse si Bered, anak ni muse, si Tahan, anak ni muse si Eleada, anak ni muse si Tahan.\n7:21 Anak ni muse si Sabad, anak ni muse si Sutela, si Eser dohot si Elead. Hape ro halak Gat mambunu i halak na tubu di tano i, ala tuat nasida laho mangalaum pinahannasida i.\n7:22 Dibahen i nania leleng do marsak si Epraim, amanasida i, gabe ro angka hahaanggina mangapuli ibana.\n7:23 Dung i ditopot ma jolmana, gabe marhangoluan nasida, jala manubuhon sada anak, dibahen ma goarna si Beria, ala masa hinamago di bagasan jabuna.\n7:24 Alai anggo boruna i ma si Jara, na pauli huta Bethoron jae dohot julu ro di Usen-Jara.\n7:25 Si Repaim pe anakna do i angkup ni si Resep, anak ni muse si Tela, anak ni muse si Tahan.\n7:26 Anak ni muse si Ladan, anak ni muse si Amihud, anak ni muse si Elisama.\n7:27 Anak ni muse si Nun, anak ni muse si Josua.\n7:28 Jala partaliannasida dohot inganannasida, i ma Betel ro di angka pagaran na masuk tusi, jala tungkan habinsaran Naaran, jala tungkan hasundutan Gezer ro di angka pagaranna dohot Sekem ro di angka pagaranna, sahat ro di Gasa dohot pagaranna.\n7:29 Jala di lambung ni pinompar ni si Manasse: Betsean ro di angka pagaranna dohot Taanak ro di pagaranna dohot Megiddo ro di pagaranna dohot Dor ro di pagaranna. Maringan do di bagasan angka huta i pinompar ni si Josep, anak ni si Israel.\n7:30 Ia angka anak ni si Aser: Si Innah, si Isha, si Ishi, si Beria dohot si Jara, ibotonasida i.\n7:31 Ia angka anak ni si Beeria: Si Heber dohot si Malkiel, i ma ama ni si Birsapet.\n7:32 Ia si Heber manubuhon Japlet, Somer, Hotam dohot Sua, ibotonasida i.\n7:33 Ia angka anak ni si Japlet: Si Pasak, si Bimhal dohot si Aspat; i ma angka anak ni si Japlet.\n7:34 Ia angka anak ni si Somer: Si Ahi, si Roga, si Jehuba dohot si Ram.\n7:35 Ia angka anak ni si Helem, anggina i: Si Sofah, si Innah, si Seles dohot si Amal.\n7:36 Ia angka anak ni si Sofah: Si Sua, si Harneper, si Sual, si Beeri, si Imra.\n7:37 Si Bezer, si Hot, si Sama, si Silsa, si Itran dohot si Bera.\n7:38 Ia angka anak ni si Jeter: Si Jepune, si Pispa dohot si Ara.\n7:39 Ia angka anak ni si Ula: Si Ara, si Hammiel dohot si Risia.\n7:40 Luhutna i do pinompar ni si Aser, angka induk ni pinompar ni ompuna, angka ulubalang na marhuaso jala na pinillit, jala ihutan ni angka induk, jala taretong do sian nasida masuk parangan, duapulu onom ribu halak toropna.


Keluaran 30 (TOBA)\nI. Parture ni langgatan pardaupaan dohot pelean di atasna 1-10. II. Guguan tu undungundung na badia i 11-16. III. Tong parburian 17-31. IV. Miak pamiahion 32-33. V. Gota bahen daupa 34-38.\n1(I.) Ingkon paulionmu huhut sada langgatan panutungan daupa; ingkon sian hau pinasa paulionmu i.\n2Saasta unjurna jala saasta bohangna, maropatsuhi tahe, jala dua asta timbona; ingkon ruar sian i huhut angka tandukna.\n3Jala ingkon lampisonmu do i dohot sere na pita, nang tutupna, nang dorpina humaliang dohot angka tandukna; ingkon bahenonmu huhut marbibir humaliang sian sere na pita.\n4Ingkon bahenonmu muse dua langgu sere di toru ni bibirna i; ingkon bahenonmu do i tahe di suhina na dua i angkup be, bahen panuruhan ni haluhalu, asa dapot usungon ni halak langgatan i.\n5Angka haluhalu i pe ingkon bahenonmu do sian hau pinasa jala lampisonmu dohot sere.\n6Jala pajongjongonmu do langgatan i di adopan ni rimberimbe, na mangolat poti panindangion i, di adopan ni langkop pardengganan i na di atas ni panindangion i, asa tusi Ahu ro marluhut rap dohot ho.\n7Ingkon manutung daupa angka na hushus di atasna Aron ganup sogot, ganup mangisi palito i ibana ingkon manutung daupa ibana.\n8Nang laho mamasang palito i Aron mareak bot ari, ingkon tongtong manutung daupa ibana di adopan ni Jahowa paingotingoton nang pinomparmuna.\n9Na so tupa hamu mamelehon di atasna daupa sileban, manang pelean situtungon, manang pelean sipanganon, manang mangusehon pelean siinumon tusi.\n10Ingkon Aron mambahen pardengganan di atas tandukna sahali sataon marhite sian mudar ni pelean pardosaon; i ma tutu ingkon sahali sataon ibana mambahen pardengganan di atasna paingotingoton ni pinomparmuna; ai na badia sahali do ibana di Jahowa.\n11(II.) Angkup ni didok Jahowa tu si Musa songon on:\n12Molo dibilangi ho torop ni sandok halak Israel mangihuthon bilangannasida i, ingkon ganup nasida mangalehon partobus ni hosana di Jahowa uju na binilangan nasida, asa unang songgop tu nasida torutoru uju na binilangan nasida.\n13On do tama lehonon ni ganup na masuk tu bilangan: satonga sekkel lehononna mangihuthon sekkel di inganan na badia; sasekkel mararga duapulu gera; na satonga sekkel i ingkon gabe pelean tatingan di Jahowa.\n14Manang ise naung binilangan olat ni na marumur duapulu taon tu ginjang, ingkon lehononna do pelean tatingan tu Jahowa.\n15Halak na mora ndang jadi gandaanna, jala halak na pogos ndang jadi oruanna mangalehon sisatonga sekkel i bahen pelean tatingan tu Jahowa bahen partobus ni hosanasida i.\n16Ingkon buatonmu perak partobus i sian halak Israel, asa lehononmu muse pature ulaon di undungundung parluhutan i, bahen parningotan di halak Israel di adopan ni Jahowa bahen pardengganan di tondimuna i.\n17(III.) Dung i ro muse ma hata ni Jahowa tu Musa songon on:\n18Ingkon bahenonmu huhut sada tong tombaga, ojahanna pe ingkon tombaga do bahen parburian, jala bahenonmu do i di holangholang ni undungundung parluhutan i dohot langgatan, jala bahenonmu do aek tu bagasan.\n19Asa anggo Aron dohot angka anakna i ingkon aek sian i buatonna mamburi tangan dohot patnasida.\n20Molo masuk nasida tu bagasan undungundung parluhutan i, ingkon jolo marburi nasida, asa unang mate nasida; suang songon i molo jumonok nasida tu langgatan i naeng marhalado laho manutung pelean situtungon bahen daupa tu Jahowa.\n21Ingkon jolo burianna tanganna dohot patna, asa unang mate nasida. I ma gabe uhum na hot di nasida ro di saleleng ni lelengna paingotingoton ni pinomparnasida huhut marsundutsundut.\n22Dung i ro muse hata ni Jahowa tu Musa songon on:\n23Alai anggo ho, buat ma di ho pamurpuri na dumenggan i, i ma: Pultak ni haminjon lima ratus sekkel boratna dohot ulumamis satongana, i ma duaratus limapulu sekkel dohot hasior laos dua ratus limapulu sekkel boratna.\n24Tole muse hau teja lima ratus sekkel mangihuthon sekkel di inganan na badia i dohot miak sian hau Jetun sabale.\n25Ingkon bahenonmu sian i miak pamiahion na badia, miak pulungpulungan na sinaor mangihuthon hapandean ni pande daon, miak pamiahion na badia ma i.\n26Ingkon miakkononmu ma i tu undungundung parluhutan i dohot tu poti parpadanan i.\n27Nang meja i ro di ulaulana sudena, tole parpalitoan rap dohot ulaulana, nang langgatan pardaupaan.\n28Tole muse langgatan pamelean ni pelean situtungon ro di ulaulana sudena dohot tong parburian ro di ojahanna.\n29Ingkon songon i bahenonmu pabadiahon angka i, asa gabe sun badia, ganup na manjama angka i ingkon gabe badia do.\n30Aron pe ro di angka anakna ingkon miahanmu do jala urasonmu nasida gabe malim di Ahu.\n31Dung i dohononmu ma tu halak Israel, songon on: Ingkon miak pamiahion na badia maon di Ahu ingoton ni pinomparmuna.\n32(IV.) Ndang jadi usehononhon miak i tu daging ni manang ise jolma hian, parmasakna pe ndang jadi pasumanonmu, ai miak na badia do i, dibahen i ingkon badia do i di hamu.\n33Manang ise na pasuman parmasakna, manang tung diusehon tu halak sileban ingkon siap ibana bahenon sian bangsona.\n34(V.) Dung i ro muse hata ni Jahowa tu Musa: Buat ma di ho pamurpuri angka na hushus, gota ni haminjon, bungalawang, meang dohot daupa mamolin dos be do boratna.\n35Dung i bahenonmu ma sian i bahen miak daupa mangihuthon hapandean ni pande daon, saor ansim, pita dohot badia.\n36Dung i tutuonmu ma sian i mansai lamot jala bahenonmu sian i tu adopan ni poti parpadanan i di bagasan undungundung parluhutan i, asa ro Ahu manopot ho tusi; i ma na badia sahali di hamu.\n37Ia daupa sibahenonmu i, ndang jadi tiruonmu parmasakna di hamu sandiri; ingkon badia do i di ho lehonon tu Jahowa.\n38Manang ise na manuman parmasakna, asa paanggoanggoonna, ingkon siap do ibana bahenon sian bangsona.


Pilemon 1 | Bibel online |Terjemahan Dunia Baru\nHolong dohot haporseaon ni si Pilemon (4-7)\nElek-elek ni si Paulus taringot tu si Onesimus (8-22)\nHata panutup (23-25)\n1 Sian si Paulus na tarhurung alani Kristus Jesus dohot sian donganta si Timoteus, mandapothon si Pilemon dongan saulaon na huhaholongi hami, 2 si Appia donganta borua, si Arkippus dongannami saparjuangan, dohot huria na adong di jabum: 3 Anggiat ma dilehon tu hamu asi ni roha na mansai balga i dohot hadameon na sian Debata, i ma Amangta dohot sian Tuan Jesus Kristus. 4 Tongtong do ahu mandok mauliate tu Debatangku tingki hudok goarmu di tangiangku. 5 Ai jotjot do hubege taringot tu haporseaon dohot holong na pinatudum tu Tuan Jesus dohot tu sude angka na badia i. 6 Hutangiangkon do asa haporseaonmu dohot haporseaon ni na asing, mangonjar rohamu laho mamboto angka na denggan naung tajalo marhite Kristus. 7 Ai las situtu do rohangku jala tarapul do ahu mambege holong ni roham, ai nunga dipatogu ho roha* ni angka na badia i. 8 Ala apostel ni Kristus ahu, marhak do ahu mamarenta ho mangulahon manang aha na ingkon sibahenonmu, 9 alai dumenggan ma ahu mangelek-elek tu ho marhite holong. Ai ahu si Paulus, nunga matua jala saonari dipenjarahon alani Kristus Jesus. 10 Mangelek-elek do ahu tu ho alani anakku si Onesimus. Nunga gabe songon amangna ahu saleleng di penjara ahu. 11 Ndang marguna ibana najolo di ho, alai saonari marguna do ibana di ho dohot di ahu. 12 Husuru do ibana mulak tu ho, i ma haholongan ni rohangki. 13 Lomo do nian rohangku dison ibana rap dohot ahu, manggantihon ho mangkobasi ahu saleleng di penjara ahu alani barita na uli. 14 Alai ndang olo ahu mangulahon manang aha pe anggo ndang sian pamotoanmu. Ndang lomo rohangku mamaksa ho mangulahon angka na denggan, ai naeng ma nian sian nionjar ni roham ulahononmu i. 15 Alani i do ra ditadingkon ibana ho satongkin, asa boi ibana di ho saleleng ni lelengna. 16 Saonari ndang holan songon hatoban be ibana, alai nunga gabe dongan sahaporseaon. Holong do rohangku tu ibana, alai umholong ma nian roham, ai hatobanmu do ibana jala dongan sahaporseaonmu. 17 Alani i molo donganmu do ahu didok roham, denggan ma jalo ibana songon na manjalo ahu. 18 Alai molo adong dibahen ibana na sala tu ho manang marutang ibana tu ho, ahu ma mananggung i. 19 Ahu si Paulus, ahu sandiri do na manurathon surat on jala marjanji do ahu manggarar utangna i tu ho. Alai ho pe marutang hosa do tu ahu. 20 Ale dongan, hirim do rohangku urupanmu ahu alani Tuan i. Patogu ma rohangku* di bagasan Kristus i. 21 Pos do rohangku oloanmu pangidoanki. Alani i ma hubahen surat on tu ho, ai huboto do bahenonmu lobi sian na hupangido i. 22 Asing ni i, parade ma inganan di ahu. Ai hirim do rohangku paluaonna ahu alani angka tangiangmuna. 23 Sahat ma tabe ni si Epapras tu ho, donganku na tarhurung alani Kristus Jesus, 24 dohot tabe ni si Markus, si Aristarkus, si Demas, dohot si Lukas, i ma angka donganku saulaon. 25 Anggiat ma dijalo hamu asi ni roha ni Tuan Jesus Kristus na mansai balga i, alani haburjuon na pinatudumuna.\n^ Manang “holong”.\n^ Manang “holongku”.


Hesekiel 27 | Alkitab TOBA\n← Hesekiel 28\nHesekiel 26 →\nAugust 17, 2008 · 13:01\n27:1 Dung i ro muse hata ni Jahowa tu ahu songon on:\n27:2 Ia ho ale anak ni jolma, pungka ma sada ende andung taringot tu Tirus!\n27:3 Jala dohononmu ma tu Tirus na maringanan mardonokkon angka labuan ni laut, parboniagaan ni angka bangso tu torop angka pulo: Songon on do hata ni Tuhan Jahowa: Ale Tirus, songon on do hatam: Na sun denggan do hinaulingku!\n27:4 Di tongatonga ni angka laut do parbalohanmu, angka pandem mambahen sun denggan hinaulim.\n27:5 Hau jior sian Senir do dipangke nasida pauli di ho sandok na lolo sadari, hau ares sian Libanon dibuat nasida laho mambahen tiang layar.\n27:6 Hau jati sian Basan angka dayungmu dibahen nasida, papan juguhanmu gading do dibahen na nilampis dohot hau ares sian angka pulo Kitim.\n27:7 Hain lamot na ni angit sian Misir do manderam, asa bahen partonggol di ho, surta na rata dohot na rara sian angka pulo Elisa do abit ni undungundungmu.\n27:8 Halak isi ni Sidon dohot Arpad do angka jolma pandayung di ho; angka pandem, ale Tirus, angka na di bagasan ho, gabe angka partogim di laut.\n27:9 Angka sintua sian Gibel dohot pandena di bagasan ho, angka i do padimpos rihariham. Saluhut angka kopal di laut ro di halak parkopal tahe jumpang do di bagasan ho, asa marboniaga tu ho.\n27:10 Halak Persia, halak Lud dohot Pud masuk paranganmu, gabe ulubalangmu, lombulombu dohot tahuluk disangkothon nasida di bagasan ho, nasida tahe mambahen ho marmulia.\n27:11 Angka anak ni Arpad rap dohot paranganmu do marhaliang di atas parikmu, jala halak na begu di bagasan angka palaspalasmu; lombulombunasida digantungkon nasida di atas ni angka parikmu humaliang, nasida do apala padengganhon sun hamuliaonmu.\n27:12 Tarsis do partigatigam dibahen hinagodang ni boniaga na marragam; perak, bosi, tombaga dohot simbora dilehon nasida ali ni boniagam.\n27:13 Halak Jawan, Tubal dohot Mesek do angka partigatigam, angka hosa ni jolma dohot ulaula haksa dilehon nasida ali ni boniagam.\n27:14 Halak Togarma mangalehon hoda parhuli dohot hoda hundulan dohot hoda na marsahe ali ni boniagam.\n27:15 Halak Dedan do partigatigam; torop angka pulo dapotan boniaga sian ho, gading dohot hau jior ditungkarhon nasida tu boniagam.\n27:16 Halak Ram do parboniagam dibahen hinagodang ni pandeanmu; mata intan zamrud, surta na rara, hain na ni angit, hain lamot dohot simata borgok dilehon nasida ali ni boniagam.\n27:17 Halak Juda dohot Israel pe partigatigam do nasida, eme sian Minit, juada, situak ni loba, miak dohot parmasak dilehon nasida ali ni boniagam.\n27:18 Halak Damaskus do parboniagam dibahen hinagodang ni pandeanmu dohot boniaga na marragam ali ni anggur sian Helbon dohot imput ni birubiru na saksak.\n27:19 Halak Wedan dohot Jawan pe sian Usal mangalehon bosi naung tinopa, tanggule dohot ulumanis singkat ni boniagam.\n27:20 Halak Dedan partigatigam di angka pangkean tu hoda dohot tu hureta.\n27:21 Halak Arab dohot saluhut induk ni Kedar partigatiga ni tanganmu do nasida, angka birubiru boruboru dohot tunggal dohot hambing tunggal tigatiganasida tu ho.\n27:22 Angka saudagar sian Saba dohot Raama pe angka parboniagam, situan ni saluhut parmasak na hushus dohot batu intan na arga marragamragam dohot sere dilehon nasida ali ni boniagam.\n27:23 Tole halak Haran, Kanne dohot Eden, angka partigatiga sian Saba, Assur, Hilmad ro tu pasarmu.\n27:24 Nasida martigatigahon tu ho angka pangkean na sun denggan, angka mandar bugis, hain na ni angit markodikodi dohot pangkean na arga sahali marpotipoti sian hau ares, jala simpan martali.\n27:25 Marhoronhoron do angka kopal Tarsis siusung boniagam, jadi gok boniaga ho jala marmulia situtu di tongatonga ni angka laut.\n27:26 Tu angka aek godang diboan angka pandayungmu ho, ro alogo sian purba mangkaromhon ho apala di tongatonga ni laut.\n27:27 Jadi sinamotmu dohot boniagam, partigatigaonmu, angka pandayungmu dohot angka partogim di laut, angka na padimpos rihariham dohot angka partigatigam dohot saluhut ulubalangmu angka na di bagasan ho, ro di saluhut angka na marluhut di tongatongami, ingkon harom di tongatonga ni angka laut apala di ari hapapatum.\n27:28 Umbege soara angguhangguk ni angka partogim, humuntal ma angka pagaran di tano bidang.\n27:29 Jadi mijur ma sian angka kopalnasida saluhut halak sitiop dayung, angka halak parkopal saluhut partogi di laut, asa tardarat.\n27:30 Jala pangiaronnasida ma soaranasida mida ho, jala marangguk badar, jala pirpirhononna orbuk tu atas ulunasida, huhut marguluguluhon sirabun.\n27:31 Jala palpalannasida ma ulunasida ala ho, huhut marhohoshon ulos tangki, jala tatangisanna ho, dibahen ponjot ni rohana.\n27:32 Pungkaonnasida ma huhut sada andung mida ho di pardangolannasida i, andungkononna ma: Tung ise ma songon Tirus marisuang? Songon siapna di tongatonga ni laut?\n27:33 Uju na ro angka boniagam sian angka laut, butong ma torop bangso dibahen ho; binahen ni hinagodang ni sinamotmu dohot angka boniagam mamora do angka raja ni tano on dibahen ho.\n27:34 Nunga jumpang tingki haharomanmu sian angka laut tu bagasan angka lung ni laut, gabe peut ambolong parboniagaonmu dohot sandok na marluhut di tongatongami.\n27:35 Sude halak isi ni angka pulo tarhatotong be mida ho, jala manindang imbulu ni rajanasida, bolak be bohinasida.\n27:36 Marngiuli be do angka partigatiga di tongatonga ni angka bangso mida ho, gabe hatotongon bolon do ho, jala ndang adong be ho ro di salelenglelengna.


Poda 24 | Alkitab TOBA\n← Poda 25\nPoda 23 →\nAugust 17, 2008 · 14:10\n24:1 Unang mangiburu roham mida halak parjahat, jala unang mangapian roham naeng maralealehon nasida.\n24:2 Ai hamagoan do dipatahitahi rohanasida, jala jea sambing dihatahon bibirnasida.\n24:3 Marhitehite hapistaran pinajongjong sada bagas, jala dipahot do i marhitehite roha hapantason.\n24:4 Jala marhitehite parbinotoan, gok angka bilutna dohot ugasan marragamragam angka na arga jala na uli.\n24:5 Holan halak na pistar do ompu ni gogo, jala baoa na marparbinotoan, i ma na so taralo.\n24:6 Ai ingkon pantas panguluhonmu tu hamusuon, haantuon pe marguru tu hinadeak ni panuturi do.\n24:7 Mamaolhu do hapistaran di halak na oto, dibahen i ndang hum ibana mangungkap pamanganna di partungkoan.\n24:8 Halak na marsangkap naeng manjahati, i ma na patut goaron induk ni getegete.\n24:9 Pingkiran haotoon do ia dosa, jala marbiasbias do jolma mida halak sipangarehe.\n24:10 Molo godoron roham di ari hagogotan, lam moru ma gogom.\n24:11 Sai palua ma halak angka na tarboan laho bunuon, ro di angka na tartogu tu pamotongan, molo tung haambatan ho nasida.\n24:12 Tung sura dohononmu: Ida ma, ndang huboto hami hata i! Tung so mananda disi Tuhan i, Sidodo angka roha? Tung so mamoto disi Ibana na mangaramoti tondimu? Ibana do tahe mamaloshon tu jolma hombar tu pambahenanna be.\n24:13 Mangan situak ni loba ma ho, ale anaha, ai na denggan do i dohot aek ni sarang ni loba, ai na tonggi do i di tolonanmu.\n24:14 Suang songon i ma dai ni parbinotoan di hapistaran tu tondimu; molo dung dapot ho, jumpang pe ajalmu, ndang pesan ianggo sihirimon ni roham.\n24:15 Unang mangonggop ho ale parjahat di inganan ni halak partigor, unang segai hapeahanna.\n24:16 Ai tung sura pe tinggang halak partigor i pola pitu hali, sai hehe do ibana muse, alai anggo halak parjahat i ompas do binahen ni hinamago.\n24:17 Unang martilla ni roha ho, molo tinggang musum, jala unang marolopolop roham molo ompas ibana.\n24:18 Asa unang tung diida Jahowa, gabe sogo rohana disi, jala marsibalik rimasna maon sian ibana tu ho.\n24:19 Unang pola mohop ateatem mida halak paruhur, unang pola mangiburu ho mida halak parjahat.\n24:20 Ai ndang adong sihirimon di halak parjahat i sogot, tung mintop do palito ni halak parjahat.\n24:21 Ale anaha, sai habiari ma Jahowa, nang raja, unang rosu ho tu halak panggunturi.\n24:22 Ai tompu do hehe hamagoannasida, jala tung ise na umboto tingki partubolon sian nasida na dua i.\n24:23 Nang angka poda siingoton sian halak na pistar do i: Ndang denggan marnida bohi di paruhuman.\n24:24 Manang ise na mandok tu halak parjahat i: Parpintor do ho! Pulasan ni halak situan na torop do ibana, jala buraan ni angka bangso.\n24:25 Alai marsonangsonang do angka na umpinsang ibana, jala songgop do tu nasida pasupasu hatuaon.\n24:26 Mangumma bibir do manang ise na maralushon hata angka na sintong.\n24:27 Jolo sarihon ulaonmu di balian, jala pature ladangmu, dung i pe asa pauli bagasmu.\n24:28 Unang olo ho gabe sitindangi dompak donganmu, soada paralaan; tung tama ma ho marjehejehe marhitehite bibirmu.\n24:29 Unang dok: Suang songon na binahenna tu ahu, bahenonku tu ibana; ahu ma mamaloshon tu baoa i, hombar tu pambahenanna.\n24:30 Mamolus do ahu sian lambung ladang ni sigurbak ulu, dohot sian lambung porlak anggur ni jolma na hurang roha.\n24:31 Jadi ida ma, tubuan siarum horsik do luhutna, jala ditutup sihupi sisikna, jala maloha do parikna batu.\n24:32 Dung huida i laos huparateatehon ma; dung huida i laos hubuat ma sipaingot sian i.\n24:33 Otiknari modom, otiknari mondokondok, otiknari muse mangunsimpu tangan peak modom nimmu.\n24:34 Jadi ro ma hapogosonmu songon halak panamun, jala haraparonmu songon halak na marsinjata.


Amos 1 | Alkitab TOBA\n← Amos 2\n1:1 On ma angka hata ni si Amos sada halak sian angka parmahan sian Tekoa, angka na niidana taringot tu Israel di angka ari ni si Usia, raja sian Juda, dohot di angka ari ni si Jerobeam anak ni si Joas, raja sian Israel, dua taon jumolo sian lalo.\n1:2 Jadi didok ma: Patungoromon do Jahowa sian Sion, jala dipangiar soarana sian Jerusalem. Jadi malos ma angka jampalan ni angka parmahan, jala hasang punsu ni Karmel.\n1:3 Songon on do hata ni Jahowa: Ala ni tolu pangalaosion ni Damaskus, jala ala ni opat ndang pasurutonku, ala naung diluntak nasida Gilead marhitehite salosap bosi.\n1:4 Alani tongosonku ma api tu bagasan bagas ni si Hasael, gabe suda panganonna angka bagas bolon ni si Benhadad.\n1:5 Ponggolhononku dohot ransangransang ni pargumbangan ni Damaskus, jala siaphononku jolma pangisi ni rura ajiajian ro di sitiop tungkot harajaon sian huta Harorangan gabe tarbuang bangso Ram tu Kir, ninna Jahowa.\n1:6 Songon on do hata ni Jahowa: Ala ni tolu pangalaosion ni Gasa, jala ala ni opat ndang pasurutonku, ala dibuangkon nasida hinagok ni angka na tarbuang laho pasahathon tu Edom.\n1:7 Dibahen i tongosonku ma api tu bagasan angka parik ni Gasa, gabe suda panganonna angka bagas na bolon.\n1:8 Jala siaphononku jolma pangisi ni Asdod, ro di sitiop tungkot harajaon sian Askelon; jala patoltolonku ma tanganku dompak Ekron, gabe mago ma pasipasi ni halak Palistim, ninna Tuhan Jahowa.\n1:9 Songon on do hata ni Jahowa: Ala ni tolu pangalaosion ni Tirus, jala ala ni opat ndang pasurutonku, ala dipasahat nasida hinagok ni angka na tarbuang tu Edom, jala ndang diingot nasida padan pardongansabutuhaon.\n1:10 Dibahen i tongosonku ma api tu bagasan angka parik ni Tirus gabe suda panganonna angka bagas na bolon.\n1:11 Songon on do hata ni Jahowa: Ala ni tolu pangalaosion ni Edom, jala ala ni opat ndang pasurutonku, ala na nilelena anggina patioptiop podang, jala diojoti angka asina jala tongtong manansani rimasna, jala martaronggop murukna salelenglelengna.\n1:12 Dibahen i tongosonku ma api tu bagasan Teman, gabe suda panganonna angka bagas bolon di Bosra.\n1:13 Songon on do hata ni Jahowa: Ala ni tolu pangalaosion ni halak Amon, jala ala ni opat ndang pasurutonku, ala dilapa nasida angka na gabegabean di Gilead asa pabidang parbalohannasida.\n1:14 Dibahen i pagalahonku ma api di bagasan angka parik ni Rabba, gabe suda panganonna angka bagas na bolon, mardongan suraksurak di ari tongtangan, mardongan habahaba di ari hamamasa ni halisungsung.\n1:15 Tarboan dohot rajanasida tu habuangan, ibana rap dohot induk pinabangkitna i, ninna Jahowa.\nFiled under 1 Padan Na Robi, 30 Amos\nTagged as Amos


V MUSA 28 - BIBLE & BUKU ENDE ONLINE\n28:1 Molo tung tinggil situtu roham tumangihon soara ni Jahowa, Debatam, mangaringgas roham mangulahon patikna, angka na hutonahon i tu ho sadarion, jadi pabangkiton ni Jahowa, Debatam ma ho tumimbul sian nasa bangso di tano on.\n28:2 Songgop ma huhut tu ho sude angka pasupasuon jala pasahatonna tu ho, molo ditangihon roham soara ni Jahowa, Debatam.\n28:3 Pasupasuonna ma ho di bagasan huta, pasupasuonna ho huhut di ladang.\n28:4 Pasupasuonna parbue ni bortianmi dohot parbue ni tanomi, pasupasuonna ma sinur angka dorbiam, lombum dohot birubirum.\n28:5 Pasupasuonna ampangmu dohot pangudianmu.\n28:6 Pasupasuonna ho laho bongot, jala pasupasuonna ho laho ruar.\n28:7 Pasahaton ni Jahowa do angka musum angka na hehe mangalo ho, asa marragean nasida di adopanmi; marhite sian sada dalan nasida borhat mandopang ho, ingkon marhite sian pitu dalan nasida maporus maradophon ho.\n28:8 Dokkonon ni Jahowa ma pasupasu mandongani ho di bagasan angka sopom dohot di saluhut na jinama ni tanganmu, jala pasupasuonna do ho di tano na nilehon ni Jahowa, Debatam tu ho.\n28:9 Pahoton ni Jahowa ma ho gabe bangsona na badia, songon naung niuarihonna hian tu ho, molo tung diradoti ho angka tona ni Jahowa, Debatam, jala marparange ho di angka dalanna.\n28:10 Asa tung saluhut bangso di tano on marnida, naung targoar do ho tu Goar ni Jahowa, laos mabiar nasida mida ho.\n28:11 Jala tumpahan ni Jahowa ma ho marlobilobi di na denggan, di parbue ni bortianmu, di sinur ni pinahanmu dohot di parbue ni tanomi di tano naung niuarihon ni Jahowa hian tu angka ompum, lehononna tu ho.\n28:12 Buhaon ni Jahowa ma di ho parpeopan ni artana na denggan i, i ma langit i, laho mangalehon udan tu tanomi di tingki halehetanna, huhut mamasumasu sandok jadijadian ni tanganmu, gabe ho parsalian ni torop bangso parbegu, alai anggo ho na so tupa marsali.\n28:13 Jala pabangkiton ni Jahowa ma ho gabe ulu (ihutan), unang gabe ihur (pangihutihut); ingkon tongtong do ho di ginjang, ndang jadi ho di toru, molo tung ditangihon roham angka patik ni Jahowa, Debatam, angka na hutonahon i tu ho sadarion ringkotanmu jala ulahononmu.\n28:14 Molo tung so manimbil ho tu siamun manang tu hambirang sian saluhut hata, angka na hutonahon i tu hamu sadarion, unang tung ihuthononmu angka debata sileban laho marsomba tusi.\n28:15 Alai tung sura so ditangihon ho soara ni Jahowa, Debatam, asa mangaringkoti mangulahon angka uhumna dohot aturanna, angka na hutonahon i tu ho sadarion, songgop ma tu ho sude angka torutoru on jala mangonai tu ho.\n28:16 Hona toru ho di bagasan huta, jala hona toru ho di ladang.\n28:17 Hona toru ampangmu dohot pangudianmu.\n28:18 Hona toru parbue ni bortianmu dohot parbue ni tanomi, nang anak poso ni lombum dohot birubirum.\n28:19 Hona toru ho laho bongot jala hona toru ho laho ruar!\n28:20 Tongoson ni Jahowa ma tu tongatongamu torutoru, hagaoron dohot hinamago di saluhut na jinama ni tanganmu, na niulami, paima sun siap ho jala mago magira, binahen ni hinaroa ni angka pambahenanmu, ala na tinadingkonmi Ahu.\n28:21 Sai marnehetnehet do di tongatongamu begu antuk bahenon ni Jahowa, paima siaphononna ho sian tano sitopotonmu nuaeng bahen partalianmu.\n28:22 Toruan ni Jahowa ma ho marhite sian sahit tiarap, panepane, rojan, arun dohot marhite sian podang, sirara dohot antingano, sai lotonganna do ho paima mago ho.\n28:23 Ianggo langit na di atas ulum gabe tombaga, jala tano na di torum gabe bosi.\n28:24 Lehonon ni Jahowa ma horsik dohot orbuk singkat ni udan tu tanomi, madabu do i tu ho sian langit, paima mago ho.\n28:25 Pasahaton ni Jahowa ma ho marragean di adopan ni musum; marhite sian sada dalan ho borhat mandopang musum, hape marhite sian pitu dalan ho maporus maradophon ibana, jala marsipal ho bahenonna di sude harajaon na di tano on.\n28:26 Ia bangkem ingkon gabe sipanganon di sandok pidong na di toru ni langit dohot di binatang na di tano on, jala ndang adong nanggo sahalak na olo mangalele.\n28:27 Toruan ni Jahowa ma ho marhite sian puru Misir, dohot marhite sian baro, gurap dohot rasa na so hadaonan.\n28:28 Toruan ni Jahowa ma ho marhite sian roha na rintik dohot na lalaen, tole marhite sian hapitungon.\n28:29 Jadi ingkon dadapdadap ma ho di hos ni ari, songon pandadapi ni halak na mapitung di haholomon, jala ndang mardohar ho di angka dalanmu, ingkon ripe rupaon jala pupusan ho saleleng ho mangolu, jala so adong sipalua di ho nanggo sahalak.\n28:30 Olionmu nian sada parompuan bahen jolmam, hape halak na asing marjolmahon; pajongjongonmu do nian sada jabu, alai ndang sanga ingananmu; pungkaonmu do nian sada porlak anggur, hape ndang sanga panganonmu parbuena.\n28:31 Seaton ni halak ma lombum di adopan ni matam, hape ndang panganonmu sian i; laumon ni halak do halodem sian jolom, hape ndang pasuangonna tu ho; ripe tabanon ni angka musum do birubirum, jala so adong sipalua di ho nanggo sahalak.\n28:32 Angka anakmu dohot borum pasahatonna tu bangso na asing, paidaidaon ni matam maradu lotop binahen ni siholmu tu nasida manipat ari, hape ndang marnangon tanganmu martangiang tu Debata.\n28:33 Ia parbue ni tanomi ro di sude na hinangaluthonmi, suda do i panganon ni sada bangso na so tinandam, ingkon ripe rupaon jala pupusan ho saleleng ho mangolu.\n28:34 Ingkon mago roham bahenon ni panuluthon ni matam, paidaida saluhutna i.\n28:35 Toruan ni Jahowa ma ho marhite sian puru na rahat di ulu ni totmu dohot di haehaem, angka na so hadaonan olat ni palak ni patmu sahat ro di pakpak ulum.\n28:36 Pabalion ni Jahowa ma ho rap dohot rajam, na pinabangkitmi gumomgom ho tu sada bangso parbegu, na so tinandam jala na so tinanda ni angka ompum, jadi oloanmu ma disi angka debata sileban sian hau dohot sian batu.\n28:37 Jala ingkon gabe hagigian ho, gabe pambuatan umpama dohot alingalingan di tongatonga ni saluhut bangso, habalianmu bahenon ni Jahowa.\n28:38 Godang do nian boni boanonmu ruar manaburhon tu ladangmu, hape otik do papunguonmu, ai suda do i gagaton ni sihapor.\n28:39 Pungkaonmu do nian angka porlak anggur jala pauliulionmu, hape ndang sanga inumonmu anggur sian i manang tapuonmu parbuena, ai suda do i panganon ni gulokgulok.\n28:40 Tubu do nian di ho angka hau Jetun di saluhut tanomi humaliang, alai ndang tagamon miahanmu dagingmu dohot miak, ai marurus boti do angka parbue ni hau Jetunmu.\n28:41 Tubuhononmu do nian angka anak dohot boru, hape ndang adong tinggal anggo di lambungmu, ai ingkon mardalan tu habuangan do nasida.\n28:42 Suda do palpalan ni tamponok sude hau sinuanmu dohot parbue ni tano i.\n28:43 Ia halak dagang na di tongatongami lam leleng ingkon lam naek manindi ho, alai anggo ho lam leleng ingkon lam surut do.\n28:44 Balik ibana pasali ho, alai anggo ho ndang tagamon parsalianna; ibana balik gabe ulu, alai anggo ho gabe ihur.\n28:45 Sai na songgop do tu ho saluhut torutoru on jala lotonganna ho, jala mangonai tu ho, paima siap ho, ala na so tinangihonmu soara ni Jahowa, Debatam, mangaradoti angka patikna dohot aturanna, angka na tinonahonna tu ho.\n28:46 Ingkon gabe tanda dohot halongangan angka i di ho dohot di pinomparmu ro di salelenglelengna.\n28:47 Luhutna i ala na so nioloanmu Jahowa, Debatam, mardongan las ni roha dohot sonang ni roham, mida hinagodang ni saluhutna i.\n28:48 Ingkon marpandapotan nama ho tu musum, angka sisuruon ni Jahowa mangalo ho, pataontaon haraparon, hauason, parsaemaraon dohot hahurangan marragamragam, jala pampeon ni Jahowa do auga bosi tu rungkungmu, paima agoonna ho.\n28:49 Boanon ni Jahowa ma sada bangso parbegu sian na dao, sian ujung ni tano on mangalo ho, songon parhabang ni pidong raja wali, sada bangso na so niantusanmu pangkulingna.\n28:50 Sada bangso na murhing marbohi, na so moralangalang mida halak na tuatua, jala na so marasi ni roha mida dolidoli.\n28:51 Suda do panganonna anak ni pinahanmu dohot parbue ni tanomi, paima sun siap ho, ndang tebahononna di ho eme, anggur, miak, angka anak ni lombum dohot birubirum, paima sun siap ho bahenonna.\n28:52 Jala tarsosak ho bahenonna di saluhut angka hutam, paima maloha dibahen parikmu angka na timbo jala na togu, pangatauan ni roham nian di sandok tanomi; tongon tahe tarsosak do ho bahenonna di saluhut angka hutam di sandok tanomi, silehonon ni Jahowa, Debatam tu ho.\n28:53 Lam panganonmu do parbue ni bortianmu sandiri, sibuk ni angka anakmu dohot borum, angka naung nilehon ni Jahowa, Debatam tu ho, binahen ni hagogotan dohot pardangolan na sinosakkon ni angka musum tu ho.\n28:54 Gari baoa na buas hian di tongatongamu jala na margadombus situtu, somor pamerengna mangiburu mida hahaanggina dohot mida jolmana tuan laenna hian dohot mida pasipasi ni anakna angka na tinggal dope mangolu.\n28:55 Asa unang nian lehononna tu sada sian nasida sian sibuk ni anakna sandiri na pinanganna; ala so adong teba di ibana agia aha di bagasan hagogotan dohot pardangolan, na pinasosaksosak ni musumi ho di bagasan saluhut angka hutam.\n28:56 Gari parompuan na buas hian di tongatongamu jala na margadombus, pola ndang somal mangojakkon palak ni patna tu tano dibahen pargadombusonna dohot buasna, somor matana mangiburu mida baoa bangunan ni rohana dohot mida anakna dohot mida boruna.\n28:57 Unang nian lehononna tusi pusok ni posoposo naung ruar sian holangholang ni patna, manang mida posoposo naung tinubuhonna i, ai naeng do i panganonna di sihabunian, ala hurangan ibana di saluhutna, di bagasan hagogotan dohot pardangolan na pinasosaksosak ni musumi ho di bagasan angka hutam.\n28:58 Molo tung so ringkotanmu mangulahon saluhut hata ni patikon, angka na tarsurat di bagasan buku on, asa marhabiaran ho tu Goar na marmulia on dohot na songkal, i ma Jahowa, Debatam.\n28:59 Marhasurungan ma torutoru tu ho dohot tu pinomparmu bahenon ni Jahowa, torutoru angka na bolon dohot na tongtong, ro di angka sahit na rahat jala na leleng honahononna tu ho.\n28:60 Jala marsibalik mangonai tu ho bahenonna saluhut sahit na masa di Misir, angka na hinabiaranmu na jolo, i ma angka na mangonai tu ho.\n28:61 Tole muse saluhut sahit dohot torutoru angka na so tarsurat di bagasan angka buku patikon, pasonggopon ni Jahowa do i tu ho, paima siap ho.\n28:62 Jadi otik nama jolma tinggal sian hamu, atik pe tudoshon bintang na lohot di langit hinatoropmu na jolo, ala so ditangihon ho soara ni Jahowa, Debatam.\n28:63 Jadi ia songon i las ni roha ni Jahowa mida hamu na jolo, mambahen uhum na denggan tu hamu dohot patorophon hamu, suang songon i marlas ni roha Jahowa mida hamu laho mangago dohot maniaphon hamu, jala butbutanna hamu sian tano simasukanmuna nuaeng bahen partalianmu.\n28:64 Ai paserahon ni Jahowa ma ho tu tongatonga ni angka bangso, sian ujung ni tano on na sada tu ujungna na sadanari, jadi oloanmu ma disi debata sileban sian hau dohot sian batu, angka na so tinandam hian manang angka ompumu pe.\n28:65 Angkup ni ndang tagamon marhasonangan ho di tongatonga ni angka bangso i, jala ndang adong pangulonan di palak ni patmu, ai lehonon ni Jahowa do tu ho disi roha na tongtong godoron dohot mata na rondaron dohot ateate na marpandelean.\n28:66 Jadi gantung nama ngolum di obuk sada di adopanmu, jala marhatahuton ho borngin dohot arian, jala ndang be nalom roham di ngolum.\n28:67 Manogotna i dohononmu: Oe aut haru bodari ma nian! Jala bodarina i dohononmu: Aut haru torang ari ma nian! Binahen ni biar ni roham do i, na mambiarbiari ho dohot binahen ni hinamago angka na niida ni matam.\n28:68 Dung i mulak ho tu Misir boanon ni Jahowa di bagasan angka parau, sian dalan naung pola hupaboa nian tu ho: Ndang jadi be idaonmu i, jala gadison do hamuna disi tu angka musumuna bahen hatoban baoa dohot parompuan nian, hape ndang adong halak na olo manuhor.\n28:69 On do hata ni parpadanan na nidokkon ni Jahowa tu si Musa bahenonna tu halak Israel di tano Moab, di balik ni parpadanan naung binahenna i tu nasida di Horeb.


V Musa 20 | Alkitab TOBA\n← V Musa 21\nV Musa 19 →\n20:1 Molo ruar ho naeng marporang dompak angka musum, gabe diida ho hoda dohot hureta dohot parangan na tumorop sian ho, unang ho mabiar maradophon nasida, ai Jahowa Debatam do donganmu, Ibana naung manogihon ho nangkok sian tano Misir.\n20:2 Ia dung lam jonok hamu tu tongtangan, ingkon ro ma jumonok malim i huhut mandok tu bangso i.\n20:3 Jala dohononna ma tu nasida; tangihon ma, ale Israel, na tole ma hamu sadarion manahopi tongtangan mangalo musumuna i; unang godoron rohamuna jala unang tahuton hamu jala unang tarsonggot hamu maradophon nasida!\n20:4 Ai Jahowa, Debatamuna i mardalan rap dohot hamu, naeng marporang dompak musumuna i humongkop hamu, mangalehon parantuon tu hamu.\n20:5 Angka panuturi pe ingkon dohononna ma tu bangso i songon on: Manang ise naung pajongjong bagas na imbaru, hape ndang dope dibongoti, jadi do ibana muli tu jabuna, asa unang mate ibana di humusuon i, gabe halak na asing mangingani jabuna i.\n20:6 Jala manang ise naung mamungka sada porlak anggur, hape ndang sanga dope anggo manganhon parbuena, jadi do muli ibana tu jabuna, asa unang mate ibana di humusuon i, gabe halak na asing manganhon parbuena i.\n20:7 Jala manang ise na maroroan, ndang haru dialap dope, jadi do ibana muli tu jabuna, asa unang mate ibana di hamusuon, gabe halak na asing mambuat parompuan i bahen jolmana.\n20:8 Ingkon datdatan ni angka panuturi dope mandok hatana tu bangso i songon on: Manang ise na tahuton jala godoron rohana, jadi do ibana muli tu jabuna, asa unang dohot roha ni donganna malala dibahen, songon rohana sandiri.\n20:9 Ia dung sidung angka panuturi i mandok hatana tu bangso i, ingkon dohononna ma angka partogi ni parangan manguluhon bangso i.\n20:10 Molo jonok ho mangarongom sada huta laho mamereng dompak huta i, ingkon uahononmu tusi hata pardemahan.\n20:11 Molo tung hata demak dialushon tu ho jala diungkap pargumbanganna di ho, jadi sandok bangso isi ni huta i ingkon mangoloi rodim jala marpandapotan tu ho.\n20:12 Alai tung sura so mangoloi mardemak nasida tu ho, tagonan naeng marmusu dompak ho, ingkon tungkumonmu ma huta i.\n20:13 Jadi ia dung dipasahat Jahowa, Debatam huta i tu bagasan tanganmu, ingkon mate tampulonmu saluhut baoa isi ni huta i dohot podang.\n20:14 Alai anggo angka parompuan dohot dakdanak dohot pinahan ro di sandok ugasan na di huta i, sandok tabantabanna, jadi do laumonmu di ho jala panganonmu tabantaban sian musum, angka naung pinasahat ni Jahowa, Debatam tu ho.\n20:15 Ingkon songon i do bahenonmu tu saluhut huta angka na holang situtu sian ho, angka na so sian huta ni angka bangso parbegu on.\n20:16 Alai anggo sian isi ni angka huta ni angka bangso parbegu on, angka silehonon ni Jahowa, Debatam tu ho, bahen partalianmu, ndang jadi pangoluonmu nanggo sada na marhosa.\n20:17 Ingkon sun siap nasida bahenonmu, halak Het i, Amori, Kanaan, Perisi, Hevi dohot Jebusi, songon na tinonahon ni Jahowa Debatam tu ho.\n20:18 Asa unang nasida mangajarhon tu hamu mangulahon hombar tu saluhut biasbias, angka na binahennasida pasangap debatanasida i, asa unang mardosa hamu tu Jahowa, Debatamuna i.\n20:19 Tung sura ingkon pola leleng tungkumonmu sada huta mandopang huta i laho papatuhon nian, ndang jadi agoonmu hau na disi, pola ditaba ho angka i marhite sian tangkem, ai tarbahen ho do mangan sian parbuena, ala ni ndang jadi tabaonmu; ai apala doshon jolma anggo hau di ladang tarbahensa laho maradophon ho tu bagasan partanobatoan.\n20:20 Alai anggo hau naung binotom hian, ndada hau sipanganon parbuena, jadi do agoonmu jala tabaonmu jala pangkeonmu bahen hubu dompak huta i na marmusu dompak ho, paima patu huta i dibahen ho.


PANGUHUM 15 - BIBLE & BUKU ENDE ONLINE\n15:1 Alai di laonlaon ni ari, di hamamasa ni gotilon, ditopot si Simson ma muse jolmana, mamboan anak ni hambing sada, jala didok do: Naeng ahu manopot jolmangku tu bilut, hape ndang diloas ama ni parompuan i ibana bongot.\n15:2 Ai ninna amana do: Na hurimpu do naung magigi ho mida ibana, jadi nunga hupamuli ibana tu pedanmu; alai nda ummuli do anggina i sian ibana, ua i ma di ho singkatna.\n15:3 Dung i ninna si Simson ma tu nasida: Lidang do ahu anggo sahalion moradophon halak Palistim, molo hubahen hamagoan tu nasida.\n15:4 Dung i laho ma si Simson manangkup tolu ratus antuasu, jala dibuat angka tulbu, dipadomu ma ihur tu ihur, jala dibahen tulbu sada tu holangholang ni na dua antuasu i.\n15:5 Dung i dinahiti ma angka tulbu i, jala dipalua angka antuasu i tu eme ni halak Palistim na jongjong, gabe gor angka tibalan ro di eme na jongjong dohot hau anggur, nang hau Jetun.\n15:6 Jadi ninna halak Palistim ma: Ise do ulaning mambahensa? Dung i didok halak ma: Si Simson, hela ni halak Timna i do, ala na binuatna jolmana, jala dipalangkuphon tu pedanna. Jadi nangkok ma halak Palistim, laos dimosokkon nasida ma boruboru i rap dohot amana di bagasan api.\n15:7 Alai ninna si Simson ma tu nasida: Molo dibahen hamu songon i; ndang na pasohotonku, nda jolo hutubolhon tu hamu.\n15:8 Jadi diompongi ma marponggolan haehae dohot gontingnasida marhite sian hataluan bolon. Jadi tuat ma ibana, laos maringan di liang batu Etham.\n15:9 Dung i borhat ma halak Palistim, jala marserak nasida di Juda, jala marseak sahat ro di Lehi.\n15:10 Alai ninna halak Juda ma: Boasa tung nangkok hamu, naeng mamorangi hami? Jadi ninna nasida ma mangalusi: Naeng manali si Simson do hami, umbahen na nangkok hami, mambahen tu ibana songon naung binahenna i tu hami.\n15:11 Jadi tuat ma tolu ribu halak sian Juda tu liang batu Etham, angka didok nasida ma tu si Simson: Ndang diboto ho na ginomgoman ni halak Palistim do hita? Boasa tung songon i bahenonmu tu hami? Gabe didok si Simson ma tu nasida: Suang songon na binahennasida tu ahu, hubahen tu nasida.\n15:12 Dung i ninna nasida ma tu ibana: Naeng manali ho do umbahen na tuat hami, laho pasahathon ho tu tangan ni halak Palistim. Jadi ninna si Simson ma mangalusi nasida: Mangmangkon hamu ma tu ahu, paboa na so tupa todosonmuna ahu.\n15:13 Dung i ninna nasida ma tu ibana songon on: Ndangana, asal naeng talionnami do ho, jala pasahathon tu tangannasida, ndang anggo bunuonnami ho. Jadi dibuat nasida ma dua jorat na imbaru manali ibana, manogihon ibana nangkok sian liang batu i.\n15:14 Sahat ibana ro di Lehi, marsuraksurak ma halak Palistim mandapothon ibana, gabe songgop ma Tondi ni Jahowa tu ibana; ia jorat angka na di pargolanganna i, songon bonang na tinutung di bagasan api, metep boti angka tali i sian tanganna.\n15:15 Dung i jumpang ibana ma sada osangosang ni halode na rata, laos dipatoltol tanganna manjomputsa, jala dipangalotakkon mambunu saribu halak.\n15:16 Dung i ninna si Simson ma: Marhitehite osangosang ni halode dua parduan parangan, marhitehite osangosang ni halode saribu halak hubunu.\n15:17 Jadi dung tolhas didok songon i, direongkon ma osangosang i sian tanganna, jala digoar hajongjonganna i: Ramat-Lehi.\n15:18 Dung i mauas situtu ma ibana, gabe dijou ma Jahowa, ninna ma: Nunga dilehon Ho tua na sai godang marhitehite tangan ni naposomon, tung mate ma ahu nuaeng bahenon ni uas, jala madabu tubagasan tangan ni halak na marhulup.\n15:19 Jadi dibola Debata ma dolok batu na di Lehi, gabe ruar sian i aek, jala dung diinum si Simson sumuang ma tondina i, jala mangolu. Ala ni do didok halak goarna: Pansur ni panjou na di Lehi rasirasa sadarion.\n15:20 Dung i diparenta si Simson halak Israel uju di angka ari ni halak Palistim duapulu taon lelengna.


Jesaya 41 | Alkitab TOBA\n← Jesaya 42\nJesaya 40 →\n41:1 Hohom ma hamu ale angka pulo mandapothon Ahu, jala ingkon maruli gogo mardapotdapot angka bangso! Jumonok ma angka nasida, dung pe i, asa dohononna: Rap ma hita mandapothon paruhuman!\n41:2 Ise do sumunggul hatigoran sian habinsaran? Ise manjou ibana asa ihuthononna langkana? Ise pasahathon angka bangso parbegu di jolona, jala marpandapotan tu ibana dibahen angka raja? Doshon orbuk dibahen ia podangna, jala doshon hurangkam na pinurpurhon ia siorna.\n41:3 Ibana mangeak nasida, mardamedame ibana umbolus dalan na so dung nidege ni patna.\n41:4 Tung ise ma patupahon angka i dohot mambahensa? Ibana manjou angka sundut sian mulamula: Ahu Jahowa na parjolo, jala laos ahu dope rap dohot angka parpudi.\n41:5 Diida angka pulo do i gabe mabiar jala raion angka ujung ni tano on, ro be angka nasida jumonok jala marpungupungu.\n41:6 Marsiurupan nasida jala didok mandok donganna: Pir ma tondimu ale dongan.\n41:7 Pandakdak margogoihon panopa, pangananggari margogoihon panopa, didok ma taringot tu pamijoron i: Denggan do i, dung i dipantik ma i dohot angka labang, unang ruhotruhot.\n41:8 Alai anggo ho ale Israel, naposongki, ho ale Jakkob naung hupilliti, ale pinompar ni si Abraham hasudunganku!\n41:9 Naung hualapi sian ujung ni tano on jala naung hujou sian angka partalpahanna, jala hudok mandok ho: Naposongku ma ho, nunga hupillit ho, jala ndang be bolongkononku.\n41:10 Unang ho mabiar, ai ahu do donganmu! Unang biahaton ho, ai ahu do Debatam: Ahu margogoihon ho huhut mangurupi ho, huhut maniopi ho marhitehite siamun ni hatigoranku.\n41:11 Ida ma, ingkon maila jala tarurak sude angka na marsomor ni roha mida ho, gabe doshon na soada nasida, jala siap baoa angka na mambadai ho.\n41:12 Usouso ho di nasida, hape ndang jumpang be baoa angka na mangalo ho, gabe doshon na soada, jala doshon hasiapon baoa angka na mamusui ho.\n41:13 Ai ahu do Jahowa Debatam, na maniop tanganmu siamun, jala na mandok tu ho: Unang ho mabiar, ahu do mangurupi ho.\n41:14 Unang ho mabiar, ale gea Jakkob, hamu jolma siotihotik sian Israel! Ahu do mangurupi ho, ninna Jahowa dohot siluluhon ho, na badia ni Israel.\n41:21 Boan hamu tu jolongku parbadaanmuna, ninna Jahowa, pajojor hamu ma pollungmuna, ninna raja ni Jakkob.\n41:22 Loas ma jumonok nasida, asa dipaboa tu hita na masa sogot; paboa hamu ma tu hami manang aha na masa di mulamulana, asa diparateatehon rohanami, jala hutanda hami ujungna, manang patubegehon hamu tu hami na ro sogot.\n41:23 Paboa hamu ma tu angka na ro muse, asa tung hutanda hami angka debata hamu tutu. Tongon tahe bahen hamu ma na denggan manang na jat, asa huhalongangkon hami jala rap marnida.\n41:24 Ida ma, moru sian na soada do hamu ro di jadijadianmuna i, sihabiashononhon do manang ise jolma na mamillit hamu.\n41:25 Sunggulonku ma sian utara sada halak, gabe ro ibana sian habinsaran, pajoujouonna ma goarhu, jala degedegeonna ma angka pangarajai songon tano liat, jala luntahonna nasida songon pangaluntak ni sitopa hudon di tano hudon.\n41:26 Ise do na paboahonsa sian mulamula, asa tung huboto hami manang disurirangi hian? Asa hudok hami: Tongon do tahe! Alai ndang adong nanggo sahalak na paboahon, manang na patubegehonsa, manang na umbege hatamuna nanggo sada.\n41:27 Ahu do parjolo na mandok tu Sion: Ida ma, nunga disi nasida! Jala hulehon tu Jerusalem sada halak parbarita na uli.\n41:28 Alai molo huranap humaliang, hape ndang adong manang ise, jala ndang adong sian nasida nanggo sahalak na tau panuturi, husungkun nasida, gabe ndang adong na mangalusi nanggo sandok.\n41:29 Ida ma, saluhut do nasida na soada, na soada do nang angka jadijadiannasida i, alogo sambing do tahe jala na so marnosan angka ganaganaannasida i.


5 Handphone Populer di Masa Lalu | Blog Detected!\nRelated Posts : Ada Aja, Sejarah, Tahukah kamu?\nmantap.... N3230. Motorola RAZR


2 Tessalonik 2 | Bibel online |Terjemahan Dunia Baru\nMateus Markus Lukas Johannes Ulaon ni Apostel Rom 1 Korint 2 Korint Galatia Epesus Pilippi Kolosse 1 Tessalonik 2 Tessalonik 1 Timoteus 2 Timoteus Titus Pilemon Heber Jakobus 1 Petrus 2 Petrus 1 Johannes 2 Johannes 3 Johannes Judas Pangungkapon 1 2 3\n2 Tessalonik 2:1-17\nHalak na mangalo patik ni Debata (1-12)\nPoda asa tongtong togu (13-17)\n2 Alai angka dongan, taringot tu haroro ni Tuanta Jesus Kristus dohot taringot tu andigan hita pungu rap dohot ibana, hupangido hami ma tu hamu, 2 asa unang pintor guga pingkiranmuna manang ganggu rohamuna ala adong na mandok naung ro ari ni Jahowa i. Unang ma ganggu rohamuna, nang pe didok nasida barita i sian Debata, manang dibege hamu i sian sasahalak manang dijaha hamu i marhite surat na didok sian hami. 3 Unang olo hamu dililuhon* marhite manang aha pe. Ai andorang so ro ari i, parjolo do ro halak na marbalik mangalo hasintongan* i dohot halak na mangalo patik ni Debata, i ma jolma naung ditontuhon tu hamagoan. 4 Pangalo do ibana, dibahen do dirina tumimbo sian sude debata manang sian sude sisombaon. Ujungna, hundul ma ibana di joro ni Debata jala dipatuduhon ibana ma dirina di jolo ni natorop na ibana do debata. 5 Na so diingot hamu do naung hupaboa angka i tu hamu tingki rap dope ahu dohot hamu? 6 Jala saonari nunga diboto hamu ise na mangambati asa unang tarida halak na jahat i andorang so dapot dope tingkina. 7 Tutu, nunga diulahon ibana hajahaton i. Alai buni dope ulaonna i sahat tu na mate sude na mangambati i. 8 Dung pe i asa tarida halak na mangalo patik ni Debata i. Alai bunuon ni Jesus ma ibana marhite huaso na kaluar sian pamanganna* jala pasudaonna ma ibana di na patar ari haroro ni Tuan i. 9 Alai ro ma halak na mangalo patik ni Debata marhite huaso ni Sibolis.* Bahenonna ma tanda halongangan* na mangaliluhon, 10 dohot sude ragam ni hajahaton na paoto-otohon angka halak na laho tu hamagoan. Ai laho tu hamagoan do nasida, ala ndang dijalo jala ndang dihaholongi nasida hasintongan na parohon haluaon i. 11 Alani i do dipasombu Debata nasida dililuhon. Ujungna, porsea ma nasida tu angka gabus. 12 Hona uhum ma nasida sude. Ai dihalomohon nasida do hajahaton jala ndang dihaporseai nasida hasintongan. 13 Hamu angka dongan na hinaholongan ni Jahowa, ingkon mandok mauliate do hami tu Debata alani hamu. Ai nunga dipillit Debata hamu sian mulana tu haluaon. Dipabadia do hamu marhite tondi parbadia ala porsea do hamu tu hasintongan i. 14 Dijou Debata do hamu marhite barita na uli na hubaritahon hami tu hamu. Gabe dohot ma hamu mandapot hasangapon songon Tuanta Jesus Kristus. 15 Alani i ale angka dongan, togu ma hamu jala tongtong ma ihuthon hamu angka naung huajarhon hami tu hamu marhite na binegemuna sian hami manang marhite suratnami. 16 Sai anggiat ma Tuanta Jesus Kristus dohot Debata Ama i, na mangkaholongi hita, na tongtong mangapuli hita jala na mangalehon pangkirimon na sintong alani asi ni rohana na mansai balga, 17 mangapuli rohamuna jala mambahen hamu togu, asa boi hamu tongtong mangulahon jala mangkatahon angka na denggan.\n^ Manang “diela-ela”.\n^ As. “na manimbil”.\n^ As. “hosa na kaluar sian pamanganna”.\n2 Tessalonik 2


Ezra 3 (TOBA)\nI. Halak Juda marluhut di Jerusalem: dipungka nasida mamele disi 1-7. II. Haoojak ni bagas joro 8-13\n1(I.) Jadi dung jumpang bulan sipaha pitu, jala maringan di bagasan hutana be halak Israel, marluhut ma bangso i, hira sahalak do, tu Jerusalem.\n2Jadi hehe ma si Josua, anak ni si Josadak, rap dohot hahaanggina, i ma angka malim i dohot si Serubabel, anak ni si Sealtiel, ro di hahaanggina, asa nasida paulihon langgatan pamelean tu Debata ni Israel, mamelehon di atasna angka pelean situtungon, songon na tarsurat di bagasan buku patik ni si Musa, halak ni Debata.\n3Jadi dipaojak nasida ma langgatan i di atas hajongjonganna hian (atik pe tahuton nasida maradophon angka bangso marluatluat), tole do nasida mamelehon di atasna angka pelean situtungon tu Jahowa, angka pelean situtungon manogotna i dohot bodarina i.\n4Marari raya parlapelapean nasida huhut, songon na tarsurat i, mardongan pelean situtungon siganup ari, mangihuthon bilangan hombar tu uhum hian toropna ariari.\n5Tole songon i muse dipelehon angka pelean situtungon hian ariari dohot di poltak ni bulan dohot di saluhut ari raya tu Jahowa, angka naung pinarbadiaan hian, ro di sude pelean na pinelehon sian lomo ni roha tu Jahowa.\n6Olat ni artia bulan sipahapitu dipungka nasida mamelehon angka pelean situtungon tu Jahowa; alai anggo joro ni Jahowa ndang dope dipaojak.\n7Dung i dilehon nasida hian ma perak tu halak pande batu dohot hau, angkup ni sipanganon, siinumon dohot miak tu halak Sidon dohot Tirus, asa diboan nasida hau Ares sian Libanon mardalan sian laut sahat tu Joppe, hombar tu parenta ni Sirus, raja sian Persia tu nasida.\n8(II.) Alai paduataonhon dung sahat nasida tu joro ni Debata di Jerusalem, di bulan sipaha dua, dipungka si Serubabel, anak ni si Sealtiel dohot si Josua, anak ni Josadak, ro di pasipasi ni hahaangginasida i, i ma angka malim dohot halak Lepi, ro di sude angka naung mulak sian habuangan ro tu Jerusalem, jala dipabangkit nasida halak Lepi olat ni na marumur duapulu taon tu ginjang, mangaradoti ulaon di joro ni Jahowa.\n9Jongjong huhut disi si Josua rap dohot anakna dohot hahaanggina, si Kadmiel pe rap dohot angka anakna, ro di halak Juda, hira sahalak do mangaranapi angka jolma na mangaradoti ulaon di joro ni Debata, tole pinompar ni si Henadad ro di anaknasida dohot hahaanggina, i ma halak Lepi.\n10Jadi dung dibahen angka pande ojahan ni joro ni Jahowa, jongjong ma angka malim marpangkean be, patioptiop sarune dohot halak Lepi, pinompar ni si Asap mardongan parhinaloan laho mamujimuji Jahowa, hombar tu aturan na binahen ni si Daud, raja sian Israel.\n11Jadi marende taripar nasida mamujimuji dohot mandok mauliate tu Jahowa, ala pardengganbasa Ibana, jala ro di salelenglelengna asi ni rohana i mida Israel. Jadi sandok bangso i pangiar soarana marolopolop mansai gogo laho mamujimuji Jahowa, ala naung dibahen ojahan ni joro ni Jahowa.\n12Alai torop do sian angka malim dohot halak Lepi ro di angka induk marompuompu, angka na tuatua, angka na sanga marnida joro parjolo i, dung diida nasida ojahan di bagas i tumatangis be do nasida marsoara godang; alai torop halak huhut marolopolop sian las ni rohana, pola dipangiar soarana i.\n13Jadi ndang tarsirang halak situan na torop i soara olopolop dibahen las ni roha sian soara partangison ni bangso i: Ai tung marsoara na gogo situtu bangso i marolopolop pola tarbege soara i tu na dao.


I KRONIKA 10 - BIBLE & BUKU ENDE ONLINE\n10:1 Dung i marporang ma halak Palistim dompak halak Israel, gabe maporus ma halak Israel maradophon halak Palistim, jala marragean nasida di dolok Gilboa.\n10:2 Dung i sai dilotongi halak Palistim ma si Saul dohot angka anakna, jala dibunu halak Palistim ma si Jonatan, si Abinadab dohot si Malkisua, angka anak ni si Saul.\n10:3 Jadi tarsugutsugut ma si Saul, sai ditumpur angka halak parsior i ibana, gabe targisik bugangna dibahen angka parsior i.\n10:4 Dung i didok si Saul ma mandok naposona siusung sinjatana: Umpat ma podangmu jala tihamhon tu ahu, asa unang ro halak parhulup on mangalesanlesan ahu. Alai ndang olo naposo siusung sinjatana i, ai mabiar situtu do ibana. Dung i dibuat si Saul ma podang i, laos ditinggangkon dirina tusi.\n10:5 Jadi dung diida naposo siusung sinjatana i, naung mate si Saul, dohot ma ibana maninggangkon dirina tu podangna, laos mate.\n10:6 Jadi rap mate ma si Saul dohot anakna na tolu i ro di sandok pinomparna rap mate do.\n10:7 Jadi dung diida halak Israel, angka na maringan di rura, naung maporus angka donganna i, jala naung mate si Saul rap dohot angka anakna, ditadingkon nasida ma hutanasida i jala maporus. Jadi ro ma halak Palistim maringan disi.\n10:8 Dung i marsogotna i ro ma halak Palistim laho mamupusi angka na marragean i, gabe jumpang nasida ma si Saul dohot angka anakna i marpeahan di dolok Gilboa.\n10:9 Jadi dung dipupusi nasida ibana ditipul ma uluna, laos diboan do i rap dohot sinjatana, dipaebangkon ma i tu luat ni halak Palistim humaliang, laho mamaritahon barita i tu bagas ni ajiajiannasida dohot tu situan na torop i.\n10:10 Dung i dipampeakkon nasida ma angka sinjatana i tu bagasan joro ni debatanasida i, alai anggo tangkurakna i digantungkon do di bagasan joro ni Dagon.\n10:11 Jadi dung dibege sandok isi ni Jabes di Gilead barita taringot tu na binahen ni halak Palistim tu si Saul.\n10:12 Borhat ma nasa baoa sialo musu, dibuat nasida ma bangke ni si Saul dohot bangke ni angka anakna i, jala diboan do i tu Jabes, jala ditanom holiholinasida di toru ni hariara di Jabes, laos marpuasa nasida pitu ari lelengna.\n10:13 Jadi mate ma si Saul di bagasan dosana, angka na binahenna dompak Jahowa, ala na so niradotanna hata ni Jahowa dohot ala marsungkun ibana tu parompuan pangarunding mangalului pangungkapon.\n10:14 Alai ndang dilului rohana anggo tu Jahowa, gabe dibunu Jahowa ibana, jala dipatongon harajaon i tu si Daud, anak ni si Isai.